text:
Omolwefilonghenda laKalunga otwa mangululwa
‘Oulunde itau mu pangele shaashi omu li koshi yefilonghenda.’ — ROM. 6:14.
OMAIMBILO: 2, 61
1, 2. Omolwashike Ovaroma 5:12 u li omushangwa u hokwifa kEendombwedi daJehova?
Natu tye nee ngeno owa li wa hala okutofa mo Omishangwa odo di shiivike nawa nohadi longifwa luhapu kEendombwedi daJehova. Mbela Ovaroma 5:12, ovo ngoo tava ka kala votete momusholondodo woye? Diladila kutya oikando ingapi wa longifa etumbulo eli: “Ngaashi oulunde wa etwa mounyuni komunhu umwe, nefyo okoulunde, osho nee efyo ole uya movanhu aveshe, shaashi aveshe va nyona.”
2 Ovelishe oyo oya endululwa lwoikando membo Oshike hatu lihongo mOmbiibeli? Eshi to konakona embo olo nounona voye ile navamwe, otashi dulika u leshe Ovaroma 5:12 eshi tamu kundafana kombinga yelalakano laKalunga li na sha nedu, ekulilo nosho yo kombinga yonghalo yoonakufya metukulwa 3, 5 neti-6. Ndele mbela oikando ingapi ho diladila kombinga yOvaroma 5:12 ngeenge tashi uya pekwatafano loye naJehova, eenghatu doye nosho yo etimaumbwile loye lomonakwiiwa?
3. Otu na okudimina oushili ulipi kombinga youlunde?
3 Atusheni otu na okudimina oushili oo kutya fye ovalunde nohatu ningi omapuko efiku keshe. Ashike nande ongaho, otwa shilipalekwa kutya Kalunga oha dimbulukwa nokutya fye ondwi yedu nota dulu oku tu fila onghenda. (Eps. 103:13, 14) Jesus okwa popya moshihopaenenwa sheilikano tu indile Kalunga hatu ti: “Dima po omatimba etu.” (Luk. 11:2-4) Onghee hano, katu na okukala hatu diladila komapuko oo Kalunga a dima po. Natango, ohatu dulu okumona ouwa mokudiladila kutya ongahelipi Jehova ha dulu oku tu dimina po.
OTWA DIMINWA PO OMOLWEFILONGHENDA
4, 5. (a) Oshike tashi yandje ouyelele kombinga yeityo lOvaroma 5:12? (b) “Efilonghenda” olo la popiwa mOvaroma 3:24 oshike?
4 MOvaroma 5:12 nomomatukulwa oo a kundukida eendjovo odo, unene tuu metukulwa 6, omu na ouyelele wa fimana oo tau ke tu kwafela tu ude ko nghee Jehova he tu dimine po. Metukulwa 3, otaku ti: “Aveshe ova nyona . . . ndele otava yukipalifwa oshali okefilonghenda laye omolwekulilo eli lomuJesus Kristus.” (Rom. 3:23, 24) Paulus okwa li a hala okutya shike eshi a ti “okefilonghenda”? Okwa li a longifa oshitya shOshigreka osho shi na eityo “lokuningila umwe oshinima nopehena ofuto yasha.” Oshinima sha pewa omunhu ina wana ngeno oku shi pewa ile ine shi longela sha.
5 Omuhongwanhu wedina John Parkhurst okwa ti: “Ngeenge taku popiwa kombinga yaKalunga ile yaKristus, [oshitya osho shOshigreka] luhapu ohashi ulike kefilonghenda lavo ile kexupifo lovanhu omolwefilonghenda.” Nomolwaasho outumbulilo oo “efilonghenda” wa longifwa mOmbiibeli yo-New World Translation tau wapalele. Ndele mbela Kalunga okwa ulika ngahelipi efilonghenda? Nosha pambafana ngahelipi neteelelo nekwatafano loye naYe? Natu ka kundafaneni kombinga yaasho.
6. Ouwa ulipi keshe umwe ta dulu okumona mefilonghenda laKalunga?
6 Adam oye “omunhu umwe” oo a eta oulunde nefyo ‘mounyuni.’ Onghee hano, “okokutauluka kwomunhu umwe efyo la pangelele.” Paulus okwa weda ko a ti “ouyadi wonghenda nowoshali youyuki” owe uya “omolwaau umwe, Jesus Kristus.” (Rom. 5:12, 15, 17) Efilonghenda olo ola etela ovanhu aveshe ouwa. “Okudulika kwaau umwe [Jesus] ava vahapu tava ningi ovayuki.” Oshoshili kutya efilonghenda laKalunga ota li dulu oku tu ‘etela omwenyo waalushe molwaJesus Kristus.’ — Rom. 5:19, 21.
7. Omolwashike efiloshisho laKalunga lekulilo li li efilonghenda?
7 Jehova ka li a hafa eshi omona waye e uya kombada yedu a yandje ekulilo. Ovanhu ovalunde kava li va wana ile ve lilongela ekulilo olo la longekidwa kuKalunga naJesus opo va dule okudiminwa po. Onghee hano, okudiminwa po kwetu neteelelo lokukala nomwenyo fiyo alushe oku li shili efilonghenda lihe fi okuyelekwa. Otu na okukala hatu ulike olupandu li na sha noshali yefilonghenda laKalunga, notu na okweefa li nwefe mo onghalamwenyo yetu.
KALA U NA OLUPANDU OMOLWEFILONGHENDA LAKALUNGA
8. Ovanhu vamwe otashi dulika ve na etaleko la puka lilipi li na sha nomanyono avo?
8 Otwa fyuulula okuhawanenena kuAdam, nomolwaasho tu na eamo lokunyona nokulonga osho shii. Otashi ka kala enyono la kwata moiti okudiladila kutya: ‘Nande onda ninga epuko, inandi pumbwa okukala handi lipula nasho. Jehova ota dimine nge po ashike.’ Shinyikifa oluhodi, nopefimbo lovayapostoli, Ovakriste vamwe osho va li hava kala ve udite ngaho. (Lesha Judas 4.) Otashi dulika ihatu popi kombinga yoshinima osho, ashike ombuto oyo otashi dulika i li nale mufye ile ya kunwa mo mufye noya hovela okukula.
9, 10. Ongahelipi Paulus novanhu vopefimbo laye va li va mangululwa ko koulunde nefyo?
9 Omuyapostoli Paulus okwa divilika kutya otu na okuhenuka omupopyo oo kutya: ‘Kalunga okuudite nge nota yukipalifa eenghatu dange ile oilonga yange ii.’ Omolwashike? Paulus okwa popya kutya, Ovakriste ova “fya mo moulunde.” (Lesha Ovaroma 6:1, 2.) Ongahelipi kwa li taku dulu okutiwa kutya ova “fya mo moulunde,” ofimbo va li natango momwenyo kombada yedu?
10 Kalunga okwa li a dimina po Paulus novanhu vopefimbo laye pakanghameno lekulilo. Onghee hano, Jehova okwa li e va vaeka nomhepo iyapuki, nokwe va ifana va ninge ovana vaye vopamhepo. Opo nee, ova li ve na eteelelo lokuya meulu. Ngeenge ova ulike kutya ove li ovadiinini, ovali tava ka pangela pamwe naKristus meulu. Ashike Paulus okwa li a popya kombinga yavo fimbo va li ve li momwenyo notava longele Kalunga onga va “fya mo moulunde.” Okwa li yo a longifa oshihopaenenwa shaJesus oo a li a fya e li omunhu ndele ta nyumuninwa omwenyo womeulu ihau fi. Jesus ka li vali ta ka fya. Osho osha li sha faafana nOvakriste ovavaekwa, ovo ve li tala ko onga va ‘fya mo moulunde, ndele ove nomwenyo okukalela Kalunga muJesus Kristus.’ (Rom. 6:9, 11) Onghalamwenyo yavo oya li ya lunduluka nokava li vali hava dulika komahalo avo opambelela. Ova fya va fiya po onghalamwenyo yavo yonale.
11. Omeityo lilipi Ovakriste kunena “fya mo moulunde”?
11 Ongahelipi shi na sha nafye? Fimbo inatu ninga Ovakriste, otwa kala hatu nyono luhapu nopehe na okudidilika kutya eenghatu detu oda puka momesho aKalunga. Otwa li twa fa “ovapiya vonyata novoukolokoshi.” Otaku dulu okutiwa kutya otwa li “ovapiya voulunde.” (Rom. 6:19, 20) Eshi twa shiiva oshili yOmbiibeli, otwa ninga omalunduluko monghalamwenyo yetu nokuliyapulila Kalunga, ndele hatu ninginifwa. Okudja opo, otwa kala twa hala ‘okudulika tashi di komitima’ komahongo aKalunga nokomifikamhango daye. Otwa “mangululwa moulunde” notwa ninga “ovapiya vouyuki.” (Rom. 6:17, 18) Nafye otaku dulu okutiwa kutya otwa “fya mo moulunde.”
12. Atusheni otu na ehoololo lokuninga shike?
12 Diladila keendjovo daPaulus odo tadi ti: “Oulunde inau pangela momalutu eni omafi nye mu dulike ngeno kouhalu wao.” (Rom. 6:12) Ohatu dulu ‘okweefa oulunde u pangele’ mokuninga keshe osho omalutu etu inaa wanenena a hala tu ninge. Molwaashi ohatu dulu ‘okweefa’ oulunde u tu pangele ile uhe tu pangele, epulo oli li apa kutya oshike naanaa hatu kala twa halelela komutima? Lipula kutya: ‘Mbela ohandi efa olutu lange inali wanenena ile omadiladilo ange a ningife nge oshinima shii? Ile onda fya mo moulunde? Mbela onghalamwenyo yange okukalela ngoo Kalunga okupitila muJesus Kristus?’ Otu na okukala alushe hatu ulike olupandu li na sha nefilonghenda laKalunga olo e tu ulikila eshi he tu dimine po.
OUNGHUNDI OO TO DULU OKUFINDA
13. Oumbangi ulipi tau tu pe elineekelo kutya ohatu dulu okweefa po oulunde?
13 Ovapiya vaKalunga ova fiya po ‘oiimati oyo va li hava imike’ ofimbo inave lihonga kombinga yohole yokuhola Kalunga noku mu longela. Onakudiwa yavo otashi duka ya kwatela mo oinima oyo ‘ve i fya ohoni paife’ notashi dulika ngeno nokuli va fya nale. (Rom. 6:21) Ndele paife ova lundulula. Vahapu vomuKorinto ovo va shangelwa onhumwafo oyo kuPaulus osho va li ngaho. Vamwe ova li hava longele oikalunga, ovahaeli, omashenge, ovalunga, neengholwe. Ndele nee, ova li va ‘yelifwa’ nova “yapulwa.” (1 Kor. 6:9-11) Navamwe vomeongalo laRoma osho va li ngaho. Paulus okwa li a nwefwa mo e va shangele kutya: “Inamu yandja oinhimbu yeni koulunde i kale oilongifo youhenouyuki, ndele liyandjeni nye vene kuKalunga ngaashi ava va nyumuka movafi, noinhimbu yeni i kale oilongifo youyuki kuKalunga.” (Rom. 6:13) Okwa li e na oushili kutya otava ka kala va koshoka pamhepo notava ka twikila okumona ouwa mefilonghenda laKalunga.
14, 15. Ongahelipi hatu dulu okuulika kutya otwa tokola toko okukala hatu ‘dulika tashi di komutima’?
14 Nokunena, ovamwatate novamwameme vamwe otashi dulika navo va li va fa ovo vomuKorinto. Ndele navo ova lundulula. Ova efa po onakudiwa yavo ya nyata nova ‘yelifwa.’ Otashi dulika naave osho she ku ningilwa, ndele mbela ekwatafano loye naKalunga paife oli li ngahelipi? Paife eshi wa mona ouwa mefilonghenda laKalunga noto dulu okudiminwa po, mbela owa tokola ngoo uha ‘yandje oinhimbu yoye koulunde?’ Ile oto ke liulika kuKalunga onga wa “nyumuka movafi?”
15 Opo tu dule okuninga ngaho, otu na okuhenuka omanyono a kwata moiti oo vamwe vomuKorinto va li ve lipa oushima omolwao. Naasho osha fimana ngeenge otwa hala okuulika kutya otwa tambula ko efilonghenda laKalunga nonokutya ‘oulunde itau tu pangele.’ Mbela otwa tokola ngoo okukala hatu ‘dulika tashi di komutima’ mokuhenuka omanyono oo vamwe tashi dulika ve a tala ko inaa kwata moiti? — Rom. 6:14, 17.
16. Otu shi shii ngahelipi kutya okukala Omukriste osha kwatela mo shihapu shihe fi ashike okweefa po omanyono a kwata moiti?
16 Diladila kombinga yomuyapostoli Paulus. Ohatu dulu okukala noushili oo kutya kali ha kufa ombinga momanyono a kwata moiti oo a tumbulwa mo 1 Ovakorinto 6:9-11. Ndele nande ongaho, okwa li a tambula ko kutya ye omulunde. Okwa ti: “Aame owo pambelela, nda landelwa oulunde, ndi kale koshi yawo. Osheshi eshi handi longo kandi shi shii, osheshi eshi nde shi hala, itandi shi wanifa, ndele eshi handi tondo, ohandi shi longo.” (Rom. 7:14, 15) Osho otashi ulike kutya opa li pe na oinima imwe oyo Paulus a li a tala ko i li oulunde, nokwa li ta kondjo aha ninge omapuko oo. (Lesha Ovaroma 7:21-23.) Natu kale yo twa fa omuyapostoli Paulus eshi hatu kondjo tu kale hatu ‘dulika tashi di komutima.’
17. Omolwashike u na okukala omunashili?
17 Pashihopaenenwa, natu ka kundafaneni kombinga yokukala ovanashili. Ovakriste aveshe ove na okukala hava popi oshili. (Lesha Omayeletumbulo 14:5; Ovaefeso 4:25.) Satana “omunaipupulu naxe yayo.” Ananias nomukulukadi waye ova li va kanifa eemwenyo davo omolwokupopya oipupulu. Inatu hala oku va hopaenena, ndele otu na okuhenuka filufilu okupopya oipupulu. (Joh. 8:44; Oil. 5: 1-11) Mbela okukala tu li ovanashili osha kwata moiti? Okukala tu li ovanashili otashi ulike kutya otu na olupandu omolwefilonghenda laKalunga.
18, 19. Omolwashike okukala omunashili kwa kwatela mo shihapu shihe fi ashike okupopya oshili inai lixwa po?
18 Okupopya oipupulu okupopya oshinima shihe fi shoshili. Jehova okwa hala ovapiya vaye va kale ihava popi oipupulu. Okwa li a londwela oshiwana shaIsrael a ti: “Mu nokukala ovayapuki, osheshi Aame, Omwene Kalunga keni, omuyapuki.” Nokwa li e va pa oihopaenenwa nghee tava dulu okukala ovayapuki. Pomhito imwe, Kalunga okwa li e va lombwela a ti: “Nye inamu vaka noinamu popya oipupulu, ndele inamu kengelelafana.” (Lev. 19:2, 11) Shinyikifa oluhodi, omunhu ou ha ningi eenghendabala opo aha popye oipupulu otashi dulika a kale ha kengelele vamwe, ile ha ungaunga navamwe noulingilingi.
19 Pashihopaenenwa, omunhu ota dulu okulombwela omuhona waye ile ovanailonga vakwao kutya mongula ite uya ko koilonga ile oku na okudimbuka kuyele molwaashi oku na oshilaye “nandokotola.” Ndele eshi ta ti kutya oku na oshilaye “nandokotola” ota ka pita ashike kofaamasi ile a ka fute eendjo daye kundokotola. Otashi dulika ina hala ashike okuya koilonga molwaashi okwa hala okulilongekida aye molweendo ile a hala okutwala oukwaneumbo waye kefudo. Mokupopya kwaye okwa fa a popya oshili eshi a ti kutya oku na oshilaye “nandokotola,” ndele mbela omunhu oo paulelalela okwa popya ngoo oshili? Ile okwa kengelela? Otashi dulika u shii oihopaenenwa yavamwe ovo hava kengelele. Osho ohashi ningwa opo omunhu aha handukilwe ile a likole oiniwe kuvamwe. Ndele nande omunhu oo ina popya oshili ye lixwa po, mbela ongahelipi shi na sha nelondwelo laKalunga olo tali ti: “Inamu popya oipupulu”? Diladila yo kombinga yOvaroma 6:19 ovo tava ti: “Yandjeni oinhimbu yeni ovapiya vouyuki meyapulo.”
20, 21. Efilonghenda laKalunga oli na oku tu linyengifa tu ninge shike?
20 Okuulika olupandu omolwefilonghenda laKalunga osha kwatela mo shihapu shihe fi ashike okuhenuka okukala hatu longele oikalunga, oukolwe, ile omanyono amwe oo ovanhu vomuKorinto va li ve lipa oushima omolwao. Okukala twa tambula ko efilonghenda laKalunga inashi hala ashike kutya otu na okuhenuka oluhaelo ndele osha kwatela mo yo okukondjifa eamo keshe lomalihafifo inaa koshoka. Okuyandja oinhimbu yetu tu li ovapiya vouyuki itashi ke tu kelela ashike tuha kale eengholwe, ndele ohashi tu linyengifa tu henuke okunwa fiyo oposhitwa opo tu li pokukolwa. Otashi pula eenghendabala da mana mo opo tu kondjife omanyono oo a kwata moiti, ashike ohatu dulu okufinda ounghundi oo.
21 Elalakano letu nali kale okuhenuka okunyona omanyono a kwata moiti nokuli naao taa monika a fa inaa kwata moiti. Itashi ka kala shipu kufye molwaashi otu li ovanhu inava wanenena. Ndele nande ongaho, otu na okuninga eenghendabala tu hopaenene omuyapostoli Paulus. Okwa li a londwela ovamwaxe a ti: “Oulunde inau pangela momalutu eni omafi nye mu dulike ngeno kouhalu wao.” (Rom. 6:12; 7:18-20) Eshi hatu kondjo noulunde, ohatu ulike kutya otu na shili olupandu li na sha nefilonghenda laKalunga okupitila muKristus.
22. Ovo hava ulike olupandu omolwefilonghenda laKalunga otava ka pewa ondjabi yashike?
22 Omolwefilonghenda laKalunga, omatimba etu okwa dimwa po naJehova ota twikile oku tu dimina po. Natu kendabaleni okukondjifa eamo keshe lokuninga omanyono oo tashi dulika vamwe va kale ve wete a fa inaa kwata moiti. Paulus okwa li a divilika ouwa oo hatu ka mona eshi a ti: “Paife eshi mwa manguluka moulunde, ndele mwa ninga ovapiya vaKalunga omu na oiimati yeni tai twala meyapulo, ndele exulilo olo omwenyo waalushe.” — Rom. 6:22.


c: text/html

text:
Ovafita, hopaeneneni Omufita Omukulunhu
‘Kristus okwe mu hepekelwa nokwe mu fiila oshihopaelelwa mu shikule oshikoti shaye.’ — 1 PET. 2:21.
1, 2. (a) Oshike tashi ka ningwa po ngeenge eedi ohadi filwa nawa oshisho? (b) Omolwashike ovanhu vahapu vopefimbo laJesus va li va fa eedi dihe na omufita?
EEDI ohadi kala di li monghalo i li nawa ngeenge omufita wado oku na ko nasha shili nonghalonawa yado. Embo limwe li na sha nokutekula eedi ola ti kutya, “omunhu oo ha twala ashike eedi opo pe na oulifilo ndele iha kala ta yandje elitulemo kudo noke na ko nasha nado luhapu konima ashike yomido dinini ohe ke lihanga e na eedi dihapu tadi vele noda nghundipala.” Ashike ngeenge omufita oha file oshisho nawa eedi daye, ohadi kala di li monghalo iwa.
2 Onghedi omo ovafita voufita waKalunga hava file oshisho nokuyandja elitulemo kodi keshe oyo ve lineekelelwa otai ka kuma onghalonawa yopamhepo yeongalo alishe. Otashi dulika to dimbuluka kutya pomhito imwe Jesus okwa li a etela onghenda eemhunga dovanhu molwaashi ‘ova li va hepekwa, nova loloka va fa eedi dihe na omufita.’ (Mat. 9:36) Mbela omolwashike va li monghalo inyikifa oluhodi ya tya ngaho? Omolwaashi ovo va li ve na oshinakuwanifwa shokuhonga ovanhu Omhango yaKalunga ova li ovakwanyanya, hava pange novanaihelele. Ponhele yokukwafela nokufila oshisho eedi, ovawiliki vopamhepo vaIsrael ova li hava twike komapepe eedi “omitengi didjuu.” — Mat. 23:4.
3. Ovakulunhuongalo ove na okudimbuluka shike eshi tava wanifa po oshilonga shavo shokulifa eedi?
3 Ovafita Ovakriste vokunena, ovo ve li ovakulunhuongalo, ove na oshinakuwanifwa sha kwata moiti. Oufita weedi oo tava lifa owaJehova naJesus, oo e lipopya kutya oku li “Omufita ou muwa.” (Joh. 10:11) Eedi oda “kulilwa noikulila idjuu” oyo Jesus a futa ‘nohonde yaye i nondilo.’ (1 Kor. 6:20; 1 Pet. 1:18, 19) Jesus oku hole eedi neenghono nomolwaasho a yamba po nehalo liwa omwenyo waye omolwado. Ovakulunhuongalo ove na alushe okudimbuluka kutya otava longo koshi yepashukilo lopahole lOmona waKalunga, Jesus Kristus, “omufita omukulunhu weedi.” Onghee hano, ove na okudulika kuye. — Heb. 13:20.
4. Oshike hatu ka kundafana moshitukulwa eshi?
4 Mbela ovakulunhuongalo Ovakriste ova teelelwa va ungaunge ngahelipi needi? Oilyo yeongalo oya kumaidwa i ‘dulike kovakwatelikomesho.’ Kakele kaasho, ovakulunhuongalo Ovakriste ova ladipikwa va henuke ‘okupangela ngaashi omalenga ava ve va pewa’ kuKalunga. (Heb. 13:17; lesha 1 Petrus 5:2, 3.) Ndele mbela ongahelipi ovakulunhuongalo ovo va nangekwa po tava dulu okukwatela komesho oufita nopehe na oku u pangela? Oku shi popya noitya imwe, ongahelipi ovakulunhuongalo tava dulu okuwanifa po eemhumbwe deedi nopehe na okukoyelela eenghonopangelo odo va pewa kuKalunga?
‘OTE VA UPATELE PONHULO YAYE’
5. Eendjovo odo di li muJesaja 40:11 otadi tu lombwele shike shi na sha naJehova?
5 Omuprofeti Jesaja okwa popya shi na sha naJehova ta ti kutya okwa fa “omufita ta lifa oimuna yaye, ta ongele oudjona momaoko aye ndee te va upatele ponhulo yaye, neenyali ote di findaeke nawa.” (Jes. 40:11) Eendjovo odo otadi ulike kutya Jehova oku na ko nasha neemhumbwe doilyo yeongalo oyo ya nghundipala nosho yo oyo ya pumbwa eameno. Ngaashi ashike omufita weedi ha kala e shii eemhumbwe dodi keshe noha kala e lilongekida oku di wanifa po, Jehova naye oku shii eemhumbwe doilyo yeongalo nohe di wanifa po nehafo. Shimwe vali, ngaashi ashike omufita ha humbata oudjona moshikutu shaye ngeenge e wete sha pumbiwa, Jehova oo e li ‘Xe yefilonghenda,’ ote ke tu kwafela tu pite momafimbo madjuu. Ote ke tu hekeleka yo ngeenge tu li momayeleko manene ile twa pumbwa efiloshisho le likalekelwa. — 2 Kor. 1:3, 4.
6. Ongahelipi omukulunhuongalo ta dulu okuhopaenena oshihopaenenwa shaJehova?
6 Tate yetu womeulu ina tulila po tuu ovafita vopamhepo oshihopaenenwa sha denga mbada! Ngaashi Jehova, navo ove na okukala ve shii eemhumbwe deedi. Ngeenge omukulunhuongalo okwa shiiva kutya eedi oda taalela omashongo elipi nonokutya eemhumbwe dado dilipi da pumbwa okupewa elitulemo meendelelo, ota ka dula okuyandja etwomukumo nekwafo olo la pumbiwa. (Omayel. 27:23) Osha yela kutya, omukulunhuongalo oku na okukala e shii okukundafana nawa novaitaveli vakwao. Oku na okukala e na ohokwe mwaasho a mona nokwa uda meongalo nosho yo okukala e lilongekida ‘okukwafela oingone’ pahole, ashike oku na okulungama ehe lidope moinima yavo yopaumwene. — Oil. 20:35; 1 Tes. 4:11.
7. (a) Eedi daKalunga oda li hadi ungaungwa nado ngahelipi pefimbo laHesekiel naJeremia? (b) Oshike hatu lihongo monghedi omo Jehova a tokola ovafita vopamhepo ovo va li vehe fi ovadiinini?
7 Diladila koikala yovafita vamwe ovo Kalunga a li a pa oushima. Pefimbo laHesekiel naJeremia, Jehova okwa li a tokola vamwe ovo va li ve na okukala ngeno tava file oshisho eedi daye ashike kava li tave shi ningi monghedi ya yuka. Eedi oda li da ninga oihakanwa nodi li mehalakano molwaashi kape na oo a li te di file oshisho. Ponhele yokukala tava lifa eedi, ovafita ovo ova li have di hepeke nova li have “lilifa vo vene.” (Hes. 34:7-10; Jer. 23:1) Ngaashi ashike a li ina hokwa ovafita ovo, ina hokwa yo ovawiliki vOukwakriste vokunena. Ashike oshihopaenenwa osho otashi divilike yo kutya osha fimana kovakulunhuongalo Ovakriste okukala tava file oshisho nawa pahole oufita waKalunga.
“AME NDE MU PA OSHIHOPAELELWA”
8. Ongahelipi Jesus a tula po oshihopaenenwa sha denga mbada ngeenge tashi uya pokupukulula vamwe?
8 Molwaashi ovanhu inava wanenena, eedi daKalunga dimwe otashi dulika diha ude ko diva osho a teelela di ninge. Otashi dulika di dope okukatuka metwokumwe nomayele opamishangwa, ile monghedi oyo tai ulike kutya inadi kula pamhepo. Mbela ovakulunhuongalo otava ka ninga po shike? Ove na okuhopaenena onghedi omo Jesus e lididimikila ovahongwa vaye, eshi va li have lipula lwoikando kutya olyelye womuvo ta ka kala a tumbala e dule vakwao mOuhamba. Ponhele yokukala a kenyananekwa kovahongwa vaye, okwa twikila oku va honga noku va pa omayele opahole e na sha nokuulika oukwatya welininipiko. (Luk. 9:46-48; 22:24-27) Jesus okwa li a kosha eemhadi davo opo e va honge oshilihongomwa sha fimana shi na sha noukwatya welininipiko, oo ovapashukili Ovakriste navo ve na okuulika. — Lesha Johannes 13:12-15; 1 Pet. 2:21.
9. Jesus okwa li a hala ovahongwa vaye va henuke oikala ilipi?
9 Etaleko laJesus li na sha nonghandangala oyo tai danwa kovafita vopamhepo ola yooloka ko kwaalo la li liniwe kuJakob naJohannes. Ovayapostoli ovo vavali ova li va hala oku ka pewa eendodo da tumbala mOuhamba. Ashike Jesus okwa li e va pukulula, eshi a ti: “Onye omu shi shii, ovapangeli voiwana ohave i pangele, novanaenghono ohava longifa eenghono davo kuyo. Ndelenee hasho shi kale mokati keni, ndelenee ou womunye a hala a ninge munene mokati keni, ye na kale omuyakuli weni.” (Mat. 20:25, 26) Ovayapostoli ova li va pumbwa okuhenuka oikala yokukala va hala ‘okupangela’ ovamwaxe.
10. Jesus okwa hala ovakulunhuongalo va kale tava ungaunga ngahelipi noufita, na Paulus okwa tula po oshihopaenenwa shilipi shi na sha naasho?
10 Jesus okwa teelela ovakulunhuongalo Ovakriste va kale hava ungaunga noufita ngaashi a li ha ungaunga nao. Ove na okukala va hala okuyakula ovamwaxe nehalo liwa, ndele hakukala ovapangeli vavo. Omuyapostoli Paulus okwa li e na oikala yelininipiko ya tya ngaho, nomolwaasho a li a lombwela ovakulunhuongalo vomeongalo lokuEfeso a ti: “Onye mu shi shii okudja kefiku lotete eshi nda lyata eemhadi dange muAsia, nhumbi nda kala punye efimbo alishe, nhumbi nda li nda longela Omwene nelininipiko alishe.” Paulus okwa li a hala ovakulunhuongalo ovo va kwafele ovamwaxe tave shi ningi va mana mo nonelininipiko. Okwa ti: “Moinima aishe onde mu ulikila, osho ngaha tu nokulonga nokukwafa oingone.” (Oil. 20:18, 19, 35) Paulus okwa li a lombwela Ovakorinto kutya ina hala okupangela eitavelo lavo. Ndele ponhele yaasho, okwa li omulongi pamwe navo omulininipiki omwolwehafo lavo. (2 Kor. 1:24) Paulus okwa tulila po ovakulunhuongalo vokunena oshihopaenenwa shokukala ovalininipiki nokulonga noudiinini.
‘DAMA MONDJOVO EI I SHII OKULINEEKELWA’
11, 12. Ongahelipi omukulunhuongalo ta dulu okukwafela omumwaxe a ninge etokolo?
11 Omukulunhuongalo oku na ‘okudama mondjovo ei i shii okulineekelwa yopalongo.’ (Tit. 1:9) Ashike osho oku na oku shi ninga “nomhepo yonheni.” (Gal. 6:1) Ponhele yokufininika ovamwaxe meongalo va katuke monghedi yonhumba, omufita wopamhepo muwa oha kendabala okuhanga omitima davo. Pashihopaenenwa, omukulunhuongalo ota dulu okukwafela omumwaxe oo a hala okuninga etokolo la fimana. Ota dulu okukundafana naye omafinamhango opamishangwa ile oshitukulwa shonhumba osho shi li moishangomwa yetu osho tashi popi kombinga yetokolo olo a hala okuninga. Ota dulu yo okuladipika omunhu oo a diladile kunghee okukatuka eenghatu donhumba ile dongadi taku dulu okukuma ekwatafano laye naJehova. Omukulunhuongalo ota dulu okukwafela omunhu oo a mone kutya osha fimana okukonga tete ewiliko laKalunga okupitila meilikano fimbo ina ninga etokolo. (Omayel. 3:5, 6) Shimha omukulunhuongalo a kundafana nomumwaxe oinima oyo, oku na oku mu efa a ninge etokolo laye mwene. — Rom. 14:1-4.
12 Ovakwatelikomesho Ovakriste ove na alushe okuyandja omayele e likolelela kOmishangwa. Onghee hano, osha fimanenena okukala hava longifa Ombibeli noukeka nokudama kwaasho tai ti. Okuninga ngaho otashi ka kwafela ovakulunhuongalo va henuke okulongifa nai eenghonopangelo davo. Shimwe vali, eedi kadi fi davo, nonokutya, keshe umwe meongalo ote ke lihokolola ye mwene kuJehova naJesus omolwomatokolo oo ta ningi. — Gal. 6:5, 7, 8.
“OVAHOPAELELWA VOUFITA”
13, 14. Omoinima ilipi omukulunhuongalo e na okutulila po oufita oshihopaenenwa?
13 Konima eshi omuyapostoli Petrus a li a kumaida ovakulunhuongalo kutya inava ‘pangela ngaashi omalenga ava ve va pewa,’ okwe va ladipika va ‘ninge ovahopaelelwa voufita.’ (1 Pet. 5:3) Ongahelipi omukulunhuongalo ta dulu okuninga omuhopaenenwa woufita? Diladila koiteelelwa ivali oyo omulumenhu e na okuwanifa po opo a kale a wana okulonga “oshilonga shoufitaongalo.” Okwa pumbwa okukala “omunaendunge,” noku “shii okupangela nawa eumbo laye mwene.” Ngeenge omukulunhuongalo oku na oukwaneumbo, oku na okukala he u wilike monghedi i shii okuhopaenenwa, molwaashi “ou ita dulu okutekula eumbo laye mwene, ota dulu ngahelipi okufila eongalo laKalunga oshisho?” (1 Tim. 3:1, 2, 4, 5) Opo omulumenhu a kale a wana okuninga omupashukili, oku na okukala omunaendunge meityo olo kutya, oku udite ko nawa omafinamhango aKalunga noku shii nghee e na oku a tula moilonga monghalamwenyo yaye. Oku na okukala a ngungila noke na okukala ha ningi omatokolo inaa diladilwa nawa. Oilyo yeongalo otai ka kala ye lineekela ovakulunhuongalo ngeenge oya mono kutya ove na omaukwatya a tya ngaho.
14 Ovakwatelikomesho ove na yo okutulila po Ovakriste vakwao oshihopaenenwa shiwa ngeenge tashi uya poilonga yomomapya. Jesus okwa tulila po ovakwatelikomesho oshihopaenenwa moshinima osho. Okuudifa onghundana iwa yOuhamba okwa li oshitukulwa sha fimana shokukalamwenyo kwaJesus kwokombada yedu. Okwa li yo a ulikila ovahongwa vaye nghee oilonga oyo i na okulongwa. (Mark. 1:38; Luk. 8:1) Kunena, ovaudifi ohava tuwa omukumo ngeenge tava udifa pamwe novakulunhuongalo. Ohava kala yo ve wete nghee ovakulunhuongalo tava kufa ombinga nouladi moshilonga osho tashi xupifa eemwenyo nohave lihongo keenghedi davo dokuhonga. Ngeenge ovakwatelikomesho ova tokola toko okuyamba po efimbo lavo nokuninga eenghendabala va udife onghundana iwa nouladi nonande ove na omalipyakidilo mahapu ohashi linyengifa eongalo alishe li hopaenene ouladi wavo. Ovakulunhuongalo otava dulu yo okutulila po ovamwaxe oshihopaenenwa shiwa mokukala have lilongekidile okwoongala nokukufa ombinga muko nosho yo momalipyakidilo amwe vali, ngaashi okuwapaleka nokufila oshisho Olupale lOuhamba. — Ef. 5:15, 16; lesha Ovaheberi 13:7.
“YAKULENI OINGONE”
15. Ovakulunhuongalo ove na okuninga omatalelepo oufita omolwomatomheno amwe elipi?
15 Ngeenge ope na odi ya mona oshiponga ile tai vele, omufita muwa oha katuka eenghatu meendelelo e i kwafele. Sha faafana, ovakulunhuongalo ova pumbwa okukala hava katuka eenghatu meendelelo va kwafele oshilyo keshe sheongalo osho tashi mono oixuna ile sha pumbwa ekwafo lopamhepo. Ovanamido naavo tava vele otashi dulika eemhumbwe davo dopalutu da pumbwa okupewa elitulemo, ashike ohava kala va pumbwa unene ekwafo lopamhepo nokutuwa omukumo. (1 Tes. 5:14) Ovanyasha meongalo otashi dulika va kale va taalela omashongo, ngaashi okukondjifa “[okahalu] kounyasha.” (2 Tim. 2:22) Onghee hano, ovakulunhuongalo ove na okukala hava talele po oilyo yeongalo efimbo nefimbo opo va shiive eenghalo odo ya taalela noku i pa omayele opamishangwa taa wapalele oo tae ke i twa omukumo. Ngeenge osho osha ningwa meendelelo, omaupyakadi mahapu otaa ka kandulwa po ofimbo inaa naipala.
16. Ongahelipi ovakulunhuongalo tava dulu okukwafela oshilyo sheongalo osho sha pumbwa ekwafo lopamhepo?
16 Oshike shi na okuningwa po ngeenge oshilyo sheongalo oshi na oupyakadi wa kwata moiti oo tau tula oupamhepo washo moshiponga? Omushangi wOmbibeli Jakob okwa ti: “Ope na tuu umwe mokati keni ta vele? Oye na ifane ovakulunhu veongalo, ndele vo nave mu ilikanene ndele nave mu vaeke omaadi medina lOmwene. Neilikano leitavelo otali xupifa omunaudu, Omwene note mu yambukifa po, ndele ngenge okwa hangika a tula etimba, otae mu kufilwa po.” (Jak. 5:14, 15) Ashike nokuli nonande oo ta vele pamhepo ina ‘ifana ovakulunhuongalo’ ndele vo ova shiiva onghalo yaye, ove na oku ke mu kwafela meendelelo. Ngeenge ovakulunhuongalo tava ilikana novamwaxe, tave va ilikanene noku va kwafela ngeenge va pumbwa ekwafo, kungaho otava tulumukifa pamhepo notava tu omukumo ovo ve li koshi yefiloshisho lavo. — Lesha Jesaja 32:1, 2.
17. Oshike tashi ka ningwa po ngeenge ovakulunhuongalo ova hopaenene “omufita omukulunhu”?
17 Ovafita vopamhepo Ovakriste ohava kendabala okuhopaenena “omufita omukulunhu,” Jesus Kristus, mukeshe osho tava ningi mehangano laJehova. Omolwekwafo lopamhepo lovalumenhu ovo voinakuwanifwa, oufita ohau mono ouwa nohau kala u li monghalo iwa. Ndele omolwoinima aishe oyo, ohatu pandula nohatu tange Omufita wetu munenenene, Jehova.

robotstxt: allowed

filter: keep


text:
EHOKOLOLO 93
Jesus ta palula eemhunga dovanhu
JOHANNES omuninginifi okwa hangwa ashike opo a dipawa, efimbo olo Jesus a li a kutifa eemhunga dovanhu. Herodias, omumbada wohamba, ka li e hole Johannes. Onghee hano, okwa li a tetifa ko omutwe waJohannes okupitila mohamba. Osho kasha li tuu oshinima shinyikifa oluhodi!
Eshi Jesus e shi uda, okwa li a nyika oluhodi neenghono. Okudja opo, Jesus okwa ya konhele ye liyepa e ke likalele, ndele ovanhu ova li ve mu shikula. Eshi a mona eemhunga dovanhu, okwa li e di uditile onghenda. Onghee hano, okwa li e va udifila ouhamba waKalunga nokwa li a velula ovanaudu ovo va li mokati kavo.
Efiku olo konguloshi, ovahongwa vaye ova li ve uya kuye, ndele tava ti: ‘Paife okwa toka, navali onhele ei oye likalela. Lekela ovanhu va ye ve ke lilandele oikulya poilando yopopepi.’
Jesus okwe va nyamukula a ti: ‘Ahowe, ovanhu kave na apa tava i. Va peni ashike oikulya.’ Jesus okwa pula Filippus a ti: ‘Openi hatu dulu oku ka landa oikulya ya wana okupalula ovanhu aveshe ovo?’
Filippus okwe mu nyamukula a ti: ‘Otashi pula oimaliwa ihapu okulanda oikulya ya wana ovanhu aveshe ovo, nande ngeno keshe umwe oku mone okapambu kanini.’ Andreas okwa ti: ‘Okamati aka ka humbata oikulya yetu oke na ashike omingome nhano neeshi di li mbali. Ndelenee itadi wana nandenande okukutifa ovanhu aveshe ovo.’
Jesus okwa ti: ‘Lombweleni ovanhu va kale omutumba komwiidi.’ Opo nee okwa ilikana kuKalunga omolwoikulya oyo nokwe i pambula moupambu. Ovahongwa vaye ova tukulila ovanhu aveshe omingome neeshi. Opa li ovalumenhu 5 000 novakainhu nounona omayovi mahapu. Aveshe ova lya fiyo va kuta. Naashi ovahongwa va ongela oundjaumukile ovo va xupa po, ova li va yadeka oimbale 12.
Okudja opo, Jesus okwa lombwela ovahongwa vaye va londe mowato opo va tauluke efuta laGalilea. Ndele fimbo ve li mefuta, omwa li mwa tukuluka oshikungulu shinene oufiku, nowato oya li tai tengauka komakufikufi. Ovahongwa ova li va tila neenghono. Opo nee, ova mona omunhu ta ende kombada yomeva mokati koufiku a yuka kuvo. Ova kuwa mokule koumbada, molwaashi kava li ve shii kutya olyelye ta ende kombada yomeva.
Jesus okwa tya kuvo: ‘Aame, inamu tila.’ Ndele kava li natango va itavela kutya oJesus shili. Onghee hano, Petrus okwa ti: ‘Omwene, ngeenge oove shili, lombwele nge ndi ende kombada yomeva ndi uye kwoove.’ Jesus okwe mu nyamukula a ti: ‘Ila!’ Petrus okwa dja mo mowato, ndele ta ende kombada yomeva. Opo nee, okwa kwatwa koumbada nokwa hovela okuningina. Lao linene, Jesus okwe mu xupifa.
Lwanima, Jesus okwa ka palula natango ovanhu omayovi. Oshikando osho, okwa li e va palula nomingome heyali neeshi dinini. Natango, pomhito oyo oikulya oya li ya wanena ovanhu aveshe. Onghedi omo Jesus a li a fila ovanhu ovo oshisho kai kumwifi tuu! Eshi Jesus ta ka pangela e li ohamba ya nangekwa po kuKalunga, itatu ka kala vali hatu lipula nasha.
Mateus 14:1-32; 15:29-38; Johannes 6:1-21.


text:
ETUKULWA 6
David ka li ha tila
Ngeenge wa tila, oho ningi ngahelipi?— Otashi dulika u lotokele kumeme woye ile kutate woye opo e ku kwafele. Ndele ope na omunhu umwe vali oo ta dulu yo oku ku kwafela. Oku na eenghono e dule ovanhu aveshe. Mbela ou shii kutya olyelye oo?— OJehova Kalunga. Natu kundafane kombinga yomumati umwe omunyasha oo a popiwa mOmbibeli. Edina laye oDavid. Okwa li e shii kutya Jehova ota dulu oku mu kwafela alushe nomolwaasho, ka li ha tila.
Ovadali vaDavid ova li ve mu honga a kale e hole Jehova okudja kounona waye. Osho osha li sha kwafela David aha kale e na oumbada nokuli nongeenge a shakeneka oinima itilifi. Okwa li e shii kutya Jehova oKaume kaye nokwa li e lineekela kutya ote ke mu kwafela. Efiku limwe, ofimbo David a li ta lifa eedi, okwa dja onghoshi inene ndele tai kwata po odi imwe. Mbela ou shii kutya David okwa li a ninga po shike? Okwa taataa onghoshi oyo ndele te i dipaa nomake aye mwene! Natango, eedi oda li da ponokelwa kemwangha, ndele nalo okwe li dipaa. Mbela ou shii kutya olyelye a li a kwafela David a dule okudipaa oilyani oyo?— Jehova oye a li e mu kwafela.
Efiku limwe vali, David okwa li a ulika kutya iha tila nandenande. Pomhito oyo, Ovaisrael ova li va ya va ka lwife ovanhu ovo haku tiwa Ovafilisti. Opa li omukwaita umwe Omufilisti oo a li omutongolume, sha hala okutya, okwa li mulemule! Edina laye oGoljat. Omutongolume oo okwa kala ta sheke ovakwaita Ovaisrael nosho yo Jehova. Goljat okwa kala ta shongo ovakwaita Ovaisrael ta ti nave uye ve mu lwife. Ndele Ovaisrael aveshe ova li va tila filufilu oku mu lwifa. Eshi David e shi uda, okwa lombwela Goljat a ti: ‘Ohandi uya ndi ku lwife! Jehova ota kwafele nge ndi ku finde!’ Mbela ito dimine kutya David ka li ha tila?— Oshoshili kutya David ka li ha tila nande. Mbela ou shii kutya oshike sha ka ningwa po?
David okwa kufa oshiumbifo noumanya vatano va fefengwa ndele ta i a ka lwife Goljat. Eshi Goljat a mona kutya David okamatyona nokuli, okwa hovela oku mu sheka. Ndele David okwa ti kuye: ‘Ove oto uya kwaame u na eongamukonda, ndele ame ohandi uya kwoove medina laJehova!’ Opo nee David okwa kufa okamanya ndele te ka tula moshiumbifo. Okwa lotoka a yuka kuGoljat ndele te mu umbu a shoneka. Okamanya oka denga Goljat mombaba yoshipala! Omutongolume oo okwa fya nokwe lidenga pedu! Ovafilisti aveshe ova li va tila neenghono ndele tava faduka po. Oshike sha kwafela David oo a li okamatyona a finde omutongolume oo?— Jehova oye a li a kwafela David, molwaashi Jehova oku na eenghono dinenenene e dule omutongolume oo.
Oshike we lihonga mehokololo laDavid?— Jehova oku na eenghono e dule keshe umwe. Kakele kaasho, Jehova oKaume koye. Onghee hano, moshikando tashi landula ngeenge owa kala wa tila, dimbuluka kutya Jehova ota dulu oku ku kwafela uha kale wa tila.
LESHA MOMBIBELI YOYE
Epsalme 56:4, 5
1 Samuel 17:20-54


text:
Dikeni Jehova oisho yeni
“Noshisho sheni shi mu dikeni, osheshi Oye te mu file oshisho.” — 1 PET 5:7.
OMAIMBILO: 60, 23
1, 2. (a) Omolwashike tuhe na okukala twa kumwa ngeenge otwa hangika koisho? (Tala efano pehovelo loshitukulwa.) (b) oshike hatu ka kundafana moshitukulwa eshi?
OTU li mounyuni u yadi omaupyakadi. Satana ondiaboli okwa handuka neenghono ‘noha dingilile ngaashi onghoshi hai kumbu, ta kongo ou te mu xwake po.’ (1 Pet 5:8; Eh 12:17) Onghee hano, itashi kumwifa eshi omafimbo amwe hatu kala tu na oshisho. Ovapiya vaJehova ovatilikalunga vonale, ngaashi Ohamba David, oya li i na ‘okuhumbata oisho’ omafimbo amwe. (Eps. 13:3) Omuyapostoli Paulus okwa li e na ‘oshisho shomaongalo aeshe.’ (2 Kor. 11:28) Mbela oshike hatu dulu okuninga po ngeenge otwa wililwa po koisho?
2 Tate yetu womeulu omunahole okwa li a kwafela ovapiya vaye vonale, nokunena okwe shi ninga tashi shiiva opo tu mone epepelelo komaupyakadi ile koisho yetu. Ombiibeli oye tu ladipika kutya: “Oshisho sheni shi mu dikeni, osheshi Oye te mu file oshisho.” (1 Pet. 5:7) Mbela ongahelipi to dulu oku shi ninga? Natu ka konakoneni eenghedi nhee omo to dulu oku shi ninga. Oto dulu oku shi ninga okupitila meilikano tali di komutima, mokulesha Eendjovo daKalunga nokudilonga kudo, okwiindila omhepo iyapuki yaJehova nosho yo mokulombwela ovo we lineekela omaliudo oye. Eshi hatu konakona eenghedi odo nhee, tala ngeenge oto dulu okudidilika mo osho wa hala okutula moilonga.
“OMUTENGI WOYE U UNDULILA KOMWENE”
3. Ongahelipi ‘omutengi woye to dulu oku u undulila kuJehova’ okupitila meilikano?
3 Onghatu yotete oyo hatu dulu okukatuka okweehena popepi naJehova okupitila meilikano. Ngeenge owa shakeneke eenghalo odo tadi ku etele oumbada ile oshisho, mbubulila Xo womeulu omunahole omutima woye aushe. Omupsalme David okwa li a pula Jehova a ti: “Kalunga, uda eilikano lange.” Mepsalme olo tuu olo, David okwa popya vali a ti: “Omutengi woye u undulila kOmwene, Ye ote ku kalele noshisho.” (Eps. 55:2, 23) Konima eshi wa ninga eenghendabala u kandule po oupyakadi woye, eilikano la dja komutima otali ke ku kwafela u ha kale u na oshisho. Mbela ongahelipi eilikano tali dulu oku ku kwafela u henuke okukala nomadiladilo tae ku piyaaneke ile noshisho? — Eps. 94:18, 19.
4. Omolwashike eilikano la fimana ngeenge tu na oshisho?
4 Lesha Ovafilippi 4:6, 7. Jehova ota dulu okunyamukula omailikano etu taa di komutima. Ngahelipi mbela? Ohe tu pe ombili yokomwenyo oyo tai dulu okumangulula omadiladilo nomitima detu. Vahapu ove shi mona, she likolelela koimoniwa yavo. Omolwoisho neenghalo dinyikifa oluhodi odo hava shakeneke, Kalunga okwe va kwafela opo va kale ve na ombili yaye oyo i dule eendunge adishe, va kale vehe na oumbada nova kale va ngungumana. Otashi dulika naave u na oshimoniwa sha faafana. “Ombili yaKalunga” otai dulu okufinda eshongo keshe olo tashi dulika u shakeneke. Oto dulu okulineekela filufilu eudaneko laJehova olo tali ti: “Ino [kala] wa limbililwa, osheshi Aame Kalunga koye. Ame ohandi ku pameke ndee handi ku kwafa yo.” — Jes. 41:10.
EENDJOVO DAKALUNGA OHADI YANDJE OMBILI YOKOMWENYO
5. Ongahelipi Eendjovo daKalunga tadi dulu oku tu pa ombili yokomwenyo?
5 Onghedi onhivali omo to dulu okumona ombili yokomwenyo omokukala ho lesha Ombiibeli nokudilonga kwaasho wa lesha. Omolwashike sha fimana? MOmbiibeli omu na ewiliko lopamishangwa olo tali dulu oku ku kwafela u henuke ile u ungaunge noshisho. Ino pumbwa okukala ho i tale ko i li oshinima shongaho molwaashi oi na eendjovo dounongo dOmushiti odo hadi kwafele nohadi mbilipaleke. Otashi ke ku pameka shili ngeenge owa kala to lesha Eendjovo daKalunga omutenya noufiku, noto ka mona nghee shiwa okutula moilonga ewiliko olo hatu mono okudja mOmbiibeli. Okukala hatu lesha Eendjovo daJehova otashi ke tu kwafela tu kale twa ‘pama notwa nyatipala noita tu ka kala twa tila ile tu haluke.’ — Jos. 1:7-9.
6. Ongahelipi eendjovo daJesus tadi dulu oku ku kwafela?
6 MOmbiibeli omu na eendjovo daJesus tadi hekeleke. Eendjovo nomahongo aye okwa li e li odjo yetwomukumo kovapwilikini vaye. Ovanhu vahapu ova li ve uya kuye molwaashi okwa li ha hekeleke eemwenyo da teyauka, ha pameke oingone nosho yo ovo va wililwa po. (Lesha Mateus 11:28-30.) Okwa kala ha kwafele vamwe pamhepo, pamaliudo, nosho yo paemhumbwe davo dopalutu te shi ningi pahole. (Mark. 6:30-32) Eudaneko laJesus li na sha noku tu yambidida natango otali longo nokunena. Otali dulu okukala loshili kwoove ngaashi la li kovayapostoli ovo va li hava ende pamwe naJesus. Ino pumbwa okukala pamwe naJesus opo u dule okumona ouwa meudaneko laye. Oku na olukeno nota twikile oku li ulika e li Ohamba yomeulu, nongeenge u na oshisho ‘ota dulu oku ku kwafa pefimbo liwa.’ Oshoshili kutya Jesus ota dulu oku ku kwafela u ungaunge nomaupyakadi nota dulu yo oku ku kwafela u kale u na elineekelo nouladi. — Heb. 2:17, 18; 4:16.
OMAUKWATYA OPAKALUNGA OO HAA IMIKWA KOMHEPO YAKALUNGA
7. Ouwa ulipi to ka mona ngeenge owa pula Kalunga e ku pe omhepo iyapuki?
7 Jesus okwa udaneka kutya Tate yetu womeulu itaka dopa okuyandja omhepo iyapuki kwaavo tave mu indile. (Luk. 11:10-13) Omhepo iyapuki yaJehova oi na eenghono dokulotifa oisho yetu ngeenge ohatu imike oiimati yomhepo. Omaukwatya mawa oo haa imikwa keenghono daKalunga tadi longo otaa holola omaukwatya omunaenghono adishe, Kalunga. (Lesha Ovagalati 5:22; Kol. 3:10) Eshi to kulike oiimati yomhepo ekwatafano loye navamwe otali ka kola, noto ka mona kutya eenghalo dihapu odo hadi dulu okweeta oshisho ihadi holoka po vali. Natu ka taleni nghee oiimati yomhepo tai dulu oku tu kwafela.
8-12. Ongahelipi oiimati yomhepo yaKalunga tai dulu oku ku kwafela u ungaunge ile u henuke oisho?
8 “Ohole, ehafo, ombili.” Ngeenge owa kala to ungaunga nefimaneko novanhu, oto ka mona kutya oto dulu okuungaunga nomadiladilo mai oo u na. Osho otashi shiiva ngahelipi? Eshi to ulikile ovamwaxo ohole, olukeno, noku va fimaneka, oto ka henuka eenghalo odo tadi dulu oku ku etela oshisho. — Rom. 12:10.
9 “Onheni, oukaume, ouwa.” Oto dulu okukala nekwatafano liwa novamwaxo, ngeenge owa dulika kelondwelo olo tali ti: “Kalafaneni mu noukaume nokufilafana onghenda nokudiminafana po omatimba.” (Ef. 4:32) Ngeenge owa ningi ngaho, oto ka kala u na ombili novanhu aveshe. Natango oto ka dula okuungaunga nomupondo neenghalo odo hadi holoka po omolwokuhawanenena.
10 ‘Eitavelo.’ Kunena, luhapu oshisho ohashi etwa koimaliwa nokoinima yopamaliko. (Omayel. 18:11) Eitavelo la pama muJehova otali dulu oku ku kwafela u ungaunge ile u henuke okukala u na oshisho. Osho otashi shiiva ngahelipi? Oto dulu okuhenuka oshisho mokukala ho tula moilonga omayele omuyapostoli Paulus oo taa ti “eshi mu shi kwete nashi mu wanene.” Okwa weda ko vali a ti: “Osheshi Ye [Kalunga] okwa tya: ‘Ame ihandi ku efa noitandi ku fii po nande.’ Onghee hano, ohatu dulu okupopya nelineekelo kutya: ‘Omwene Oye omukwafi wange, ame ihandi tila; omunhu ota dulu okuninga nge shike?’” — Heb. 13:5, 6.
11 “Engungumano, elididimiko.” Diladila kouwa oo to dulu okumona ngeenge owa ulike omaukwatya oo. Oto ka dula okuhenuka eenghatu odo tadi dulu oku ku etela oshisho pauhandimwe, noto ka mona ouwa oo hau di mokuhenuka “onya keshe, ekeshuko nehandu, efulakato netukano.” — Ef. 4:31.
12 Oshoshili kutya owa pumbwa elininipiko opo u dule okumona ‘eke li neenghono laKalunga noshisho shoye oto ke shi mu dika.’ (1 Pet. 5:6, 7) Eshi to kulike oukwatya welininipiko, oto ka mona oidjemo iwa naKalunga ota ka kala e ku hokwa note ke ku yambidida. (Mika 6:8) Ngeenge owa kala ho lifile oshisho palutu, pamadiladilo nokukala u shii omangabeko oye ito ka kala wa wililwa po unene koshisho, ndele oto ka kala we lineekela muKalunga.
“INAMU KALA NOSHISHO”
13. Jesus okwa li a hala okutya shike eshi a ti: “Inamu kala noshisho”?
13 MuMateus 6:34 (lesha), omu na omayele aJesus oo taa ti: “Inamu kala noshisho.” Otashi dulika shi kale sha fa shidjuu okutula moilonga omayele oo. Jesus okwa li a hala okutya shike e shi a ti: “Inamu kala noshisho”? Ka li a hala kutya omupiya waKalunga ita dulu okukala ehena oshisho omafimbo amwe; otwa uda nale eendjovo daDavid naPaulus kutya navo ova li hava kala ve na oshisho. Ashike Jesus okwa li ta kwafele ovalongwa vaye va dimbuluke kutya oisho ya pitilila ile ihapu ihai kandula po omaupyakadi. Efiku keshe oli na omashongo alo, onghee hano Ovakriste inava pumbwa okuweda ko koisho mokukala tava diladila shi na sha nonakudiwa ile nonakwiiwa. Ongahelipi okutula moilonga omayele aJesus taku dulu oku ku kwafela u henuke oisho?
14. Ongahelipi to dulu okuungaunga noshisho shi na sha nonakudiwa yoye?
14 Oisho imwe otashi dulika i etwe po omolweenghatu odo omunhu a katuka ile omapuko oo a ninga monakudiwa. Otashi dulika a kale e udite e na ondjo omolwoshinima osho a ninga monakudiwa, tashi dulika nokuli konima yomido dihapu. Pomhito imwe, Ohamba David oya li i udite ‘owii wayo wa ninginifa omutwe waye.’ Okwa ti: “Mokundakula kwomutima wange ohandi kuu pombada.” (Eps. 38:4, 5, 9, 19) Monghalo oyo, oshike David a li a pumbwa okuninga, nokwa li a ninga po shike? Okwa kala e lineekela monghenda nomediminepo laJehova. Okwa popya nelineekelo kutya: “Omunelao ou omanyono aye a dimwa po.” — Lesha Epsalme 32:1-3, 5.
15. (a) Omolwashike uhe na okukala u na oshisho shonghalamwenyo yoye paife? (b) Eenghatu dilipi wa pumbwa okukatuka opo u xwepopaleke oshisho? (Tala oshimhungu “ Eenghedi dimwe nghee to dulu okuxwepopaleka oshisho.”)
15 Omafimbo amwe, otashi dulika u kale u na oshisho shonghalamwenyo yoye paife. Pashihopaenenwa, eshi David a shanga Epsalme 55 okwa li e na oshisho shonghalamwenyo yaye. (Eps. 55:3-6) Ashike nande ongaho, ka li a efa oshisho shi mu ningife a kale ine lineekela vali muJehova. David okwa li a popya oupyakadi waye meilikano, nokwa li yo e udite ko nghee sha fimana okuungaunga neenghalo odo hadi eta oshisho. (2 Sam. 15:30-34) Ohatu lihongo oshilihongomwa sha fimana koshihopaenenwa shaDavid. Ponhele yokweefa u kale wa wililwa po koshisho, katuka eenghatu opo u ungaunge nonghalo oyo ndele to efele oinima momake aJehova.
16. Ongahelipi eityo ledina laKalunga tali dulu okupameka eitavelo loye?
16 Omukriste ota dulu okukala e na oshisho ngeenge okwa kala te lipula unene shi na sha nomaupyakadi oo taa dulu oku ka holoka po monakwiiwa. Onghee hano, ino pumbwa okukala noshisho ile nomalipulo e na sha noiningwanima oyo uhe shi kombinga yayo. Omolwashike mbela? Omolwaashi luhapu oinima haalushe hai kala ngaashi hatu kala twa teelela i kale i li. Shikwao vali, Kalunga oo, hatu dike oisho yetu aishe, iha nyengwa kusha. Oshi shi okuudiwa ko molwaashi edina laye otali ti ota ‘kala osho a hoolola okukala.’ (Ex. 3:14) Eityo ledina laKalunga ole tu shilipaleka kutya Kalunga ota dulu okuwanifila po ovapiya vaye aveshe omalalakano aye. Oto dulu okukala noushili kutya Kalunga ota dulu okupa ovapiya vaye ovadiinini ondjabi nota dulu oku va kwafela va ungaunge noisho yavo yomonakudiwa, yopaife noyomonakwiiwa.
EENGHUNDAFANA TADI DI KOMUTIMA
17, 18. Ongahelipi eenghundafana tadi ti sha tadi dulu oku ku kwafela u ungaunge noisho?
17 Onghedi onhine oyo tai dulu oku ku kwafela u ungaunge noshisho eenghundafana tadi ti sha, okulombwela omunhu oo eshi okulineekelwa omaliudo oye. Kaume koye kopahombo, kaume kopofingo ile omukulunhuongalo ota dulu oku ku kwafela u ungaunge nou kale u na etaleko li li pandjele li na sha noshisho shoye. “Oshisho shomomutima womunhu otashi u fidimike poshi, ndelenee ondjovo yehekeleko otai u hafifa.” (Omayel. 12:25) Okuninga eenghundafana di li paushili mwamangulukilafana otaku dulu oku ku kwafela u dule okuungaunga noshisho shoye. Ombiibeli oye tu lombwela kutya: “Apa pe he nomapukululo, eemhangela tadi nyonauka, ndelenee apa pe novapukululi vahapu, do tadi wanifwa.” — Omayel. 15:22.
18 Jehova oha kwafele yo Ovakriste va ungaunge noisho okupitila pokwoongala kwokoshivike. Pokwoongala oho dulu okweendafana novaitaveli vakweni ovo ve na ko nasha naave nova hala okutwaafana omukumo. (Heb. 10:24, 25) ‘Ehekeleko’ la tya ngaho otali ku kwafele u pameke oupamhepo woye noto ka dula okuungaunga noshisho keshe. — Rom. 1:12.
EKWATAFANO LOYE NAKALUNGA OTALI KUPAMEKE
19. Omolwashike u na okukala nelineekelo kutya ekwatafano loye naJehova otali ke ku pameka?
19 Natu ka taleni nghee omukulunhuongalo umwe wokoCanada a li a mona nghee sha fimana okukala ha dike Jehova oshisho shaye. Okwa li e na oilonga oyo hai mu etele ostresa e li omuhongifikola, omuyandjimayele nokwa li a wililwa po koisho. Omumwatate oo okwa li a ungaunga ngahelipi nonghalo oyo? Okwa ti: “Komesho yoinima aishe onda mona kutya okulonga noudiinini ndi pameke ekwatafano lange naJehova okwa pameka nge opo ndi dule okuungaunga noupyakadi wopamaliudo. Ekwafo lookaume kashili nolovamwatate ola fimana ngeenge u li moudjuu. Onda mangulukila omukulukadi wange nohandi mu lombwele oshili. Ovakulunhuongalo vakwetu nomupashukilishikandjo wetu ova li va kwafela nge opo ndi kale ndi na etaleko la yuka. Onda li nda konga ekwafo lopaunamiti, handi ningi omalunduluko e na sha nokulongifa efimbo lange, nonda li nde litulila po efimbo lokufuda po nokuninga omadeulo olutu. Mokweendelako kwefimbo, onda li nda hovela okukala ndi na elipangelo. Ngeenge ope na oinima oyo itandi dulu okuungaunga nayo ohandi i efele momake aJehova.”
20. (a) Ongahelipi hatu dulu okudika Kalunga oshisho shetu? (b) Oshike hatu ka kundafana moshitukulwa tashi landula?
20 Mokutala kwaashi twe lihonga, otwa mona nghee sha fimana okudika Kalunga oshisho shetu okupitila meilikano tali di komutima nomokulesha Eendjovo daye nokudilonga kudo. Otwe lihonga yo nghee sha fimana okwiimika oiimati yomhepo yaye, okulombwela vamwe ovo twe lineekela omaliudo etu nokupameka ekwatafano letu mokweendafana nOvakriste vakwetu. Moshitukulwa tashi landula ohatu ka kundafana nghee Jehova he tu yambidida moku tu pa eteelelo li na ondjabi. — Heb. 11:6.


text:
Osho hatu lihongo moshihopaenenwa sheilikano laJesus—Oshitukulwa 1
“Edina loye nali yapulwe.” — MATEUS 6:9.
1. Ongahelipi hatu dulu okulongifa eilikano laJesus olo li li muMateus 6:9-13, ngeenge hatu udifa?
OVANHU vahapu ove shii nawa eilikano olo li li muMateus 6:9-13. Luhapu ngeenge hatu udifa ohatu longifa omautumbulilo oo a tumbulwa meilikano olo opo tu honge ovanhu kutya Ouhamba waKalunga ou li epangelo lolela olo tali ka lundululila ounyuni meduparadisa. Ohatu longifa yo outumbulilo “Edina loye nali yapulwe” opo tu ulike kutya Kalunga oku na edina, notu na oku li tala ko liyapuki. — Mateus 6:9.
2. Otu shi shii ngahelipi kutya Jesus ka li a hala tu kale hatu endulula oitya ya faafana efimbo keshe hatu ilikana?
2 Mbela Jesus okwa li a hala okutya natu kale alushe hatu endulula oitya yokondadalunde oyo a li a longifa meilikano olo, ngaashi vamwe have shi ningi? Hasho nandenande. Ponhele yaasho, okwa ti: ‘Ngeenge tamu ilikana, inamu endulula oinima ya faafana.’ (Mateus 6:7) Pomhito imwe eshi Jesus a li ta hongo ovahongwa vaye nghee ve na okwiilikana, okwa li a endulula eilikano olo ndele ka li a longifa oitya ya faafana naayo a longifile nale. (Lukas 11:1-4) Oshihopaenenwa sheilikano osho twa tulilwa po kuJesus otashi tu hongo shi na sha noinima oyo tu na okukwatela momailikano etu.
3. Omapulo elipi to dulu okulipula eshi to konakona oshihopaenenwa sheilikano laJesus?
3 Moshitukulwa eshi naashi tashi shikula, ohatu ka konakona kombinga yoshihopaenenwa sheilikano olo Jesus a honga. Eshi hatu konakona oitukulwa ei, lipula kutya, ‘Oshihopaenenwa eshi otashi kwafele nge ngahelipi ndi xwepopaleke onghedi yange yokwiilikana?’ Epulo limwe vali la fimanenena to dulu okulipula ololo kutya, ‘Onde lihonga mo sha ngoo moshihopaenenwa sheilikano laJesus?’
“TATE YETU OU U LI MEULU”
4. Eendjovo odo tadi ti “Tate yetu” otadi tu dimbulukifa shike, nongahelipi Jehova e li Tate yetu?
4 Jesus okwa li a hovela eilikano olo ta ti, “Tate yetu.” Osho otashi tu dimbulukifa kutya Jehova oku li Tate yetu noku li yo Xe yovamwatate mounyuni aushe. (1 Petrus 2:17) Ovo Jehova a hoolola va ka kale meulu, okwe va tambula ko ve li ovanamati vaye, naye oku li Xe yavo monghedi ye likalekelwa. (Ovaroma 8:15-17) Ovo tava ka kala fiyo alushe kombada yedu navo otava dulu yo oku mu ifana “Tate.” Jehova okwe va pa omwenyo nohe va wanifile po eemhumbwe davo nehalo liwa. Ngeenge ova kala ovadiinini kuye pefimbo leyeleko laxuuninwa nova fika mewaneneno, otava ka ifanwa “ovana vaKalunga.” — Ovaroma 8:21; Ehololo 20:7, 8.
5, 6. Oshike sha fimanenena osho ovadali tava dulu okuhonga ovana vavo, noshike osho ounona ve na okuninga po? (Tala efano pehovelo loshitukulwa.)
5 Oshinima sha fimanenena osho ovadali tava dulu okuningila ovana vavo, oku va kwafela va ude ko kutya Jehova oku li Xe yavo yomeulu, noku va honga va kale have mu ilikana. Omupashukilishikandjo umwe wokoSouth Africa okwa ti: “Okudja ngoo eshi ovanakadona vetu va li vanini, onda kala handi ilikana pamwe navo onguloshi keshe, okuninga shapo nda dja po. Ohava popi lwoikando kutya ihava dimbuluka oitya yomomailikano oo kondadalunde. Ponhele yaasho, ohava dimbuluka nghee sha fimana okupopya naTate yetu, Jehova, nohava kala ve udite va mbilipalelwa nova amenwa. Mokweendela ko kwefimbo eshi tava kulu, onda kala handi va ladipike va ilikane mokule opo ndi ude nghee hava hololele Jehova omadiladilo nomaliudo avo. Oyo oya li omhito iwa yokushiiva kanini osho shi li momitima davo. Onda li yo nda dula oku va kwafela va kale hava ilikana kombinga yoinima ya fimana oyo ya tumbulwa moshihopaenenwa sheilikano laJesus opo omailikano avo a kale e na eityo.”
6 Eshi ovanakadona vomumwatate oo va enda tava kulu, ova twikila okweehena popepi elela naJehova. Paife ova hombolwa notava longele Jehova efimbo liyadi pamwe novashamane vavo. Osha fimanenena kovadali va honge ovana vavo kutya Jehova oku li Omunhu wolela nonokutya otava dulu okupanga oukaume wopofingo naye. Ashike ounona ovo ve na oshinakuwanifwa shokukaleka po ekwatafano lavo lopofingo naJehova. — Epsalme 5:12, 13; 91:14.
“EDINA LOYE NALI YAPULWE”
7. Otu na oufembanghenda washike, notu na okuninga shike opo tu fimanekife Jehova?
7 Otu na oufembanghenda wokushiiva edina laKalunga nowokukala tu li ‘oshiwana sha lukilwa edina laye.’ (Oilonga 15:14; Jesaja 43:10) Eshi hatu ilikana kutya “Edina loye nali yapulwe,” otwa hala li tumbalekwe. Ohatu ilikana yo opo Jehova e tu kwafele tuha longe ile tuha popye sha osho tashi shekifa edina laye. Katu na okukala twa fa ovanhu vomefelemudo lotete ovo va li ihava katuka metwokumwe naasho tava hongo vamwe. Paulus okwa li e va shangela a ti: “Osheshi omolweni edina laKalunga tali shekwa movapaani.” — Ovaroma 2:21-24.
8, 9. Yandja oshihopaenenwa shanghee Jehova ha kwafele ovo va hala okufimanekifa edina laye.
8 Ohatu kendabala ngaashi hatu dulu opo tu fimanekife edina laJehova. Omumwameme umwe wokoNorway oo a li a filwa omushamane waye fimbo a li e na okamonamati ke na ashike omido mbali, okwa ti: “Osha li shidjuu neenghono kwaame pefimbo opo. Ndele efiku keshe onda kala handi ilikana konyala ovili keshe opo Jehova a pe nge eenghono ndiha kale nda wililwa po pamaliudo, ndi kale omudiinini kuye nondi kale handi ningi omatokolo e li mondjila ame ndihe mu shekife. Onda kala nda hala okufimanekifa edina laJehova nonda hala omonamati wange a ka shakene vali naxe mOparadisa.” — Omayeletumbulo 27:11.
9 Mbela Jehova okwa li ngoo a nyamukula omailikano aye? Heeno. Okwa li a tuwa omukumo kovamwatate novamwameme ovo a li ha endafana navo pandjikilile. Konima yomido nhano, omumwameme oo okwa ka hombolwa po komukulunhuongalo. Omonamati oo paife e na omido 20 oku li Ondombwedi ya ninginifwa. Omumwameme oo okwa ti: “Onda hafa shili eshi omushamane wange a kwafela nge ndi tekule omumwangemati.”
10. Ongahelipi Kalunga ta ka yapulifa edina laye pauyadi?
10 Jehova ota ka yapulifa edina laye pauyadi eshi ta ka xulifa po aveshe ovo ihave mu fimaneke noina va hala oku mu tambula ko e li Omupangeli wavo. (Lesha Hesekiel 38:22, 23.) Pefimbo opo, ovanhu otava ka kala va wanenena, nakeshe umwe kutya nee omeulu ile okombada yedu ota ka longela Jehova nokufimaneka edina laye liyapuki. Hauxuuninwa, Tate yetu omunahole ota ka ‘kala omunaashishe moinima aishe.’ — 1 Ovakorinto 15:28.
“OUHAMBA WOYE NAU UYE”
11, 12. Jehova okwa li a kwafela ovapiya vaye va ude ko shike mo 1876?
11 Ofimbo Jesus ina shuna meulu, ovahongwa vaye ova li ve mu pula tava ti: “Omwene, opefimbo tuu eli to tungululile Israel ouhamba?” Ndele okwe va nyamukula kutya efimbo inali fika natango opo va shiive kutya onaini Ouhamba waKalunga tau hovele okupangela. Kakele kaasho, okwe va lombwela va yandje elitulemo koilonga yokuudifa. (Lesha Oilonga 1:6-8.) Jesus okwa li yo e va honga va kale hava ilikana Ouhamba waKalunga u uye nokukala ve na eteelelo la twa. Nomolwaashi nafye ohatu ilikana opo Ouhamba u uye.
12 Eshi efimbo laJesus lokupangela meulu la li pokufika, Jehova okwa li a kwafela ovapiya vaye va ude ko kutya omomudo ulipi Jesus ta ka hovela okupangela. Mo 1876, Charles Taze Russell okwa li a shanga oshitukulwa shi na oshipalanyole, “Gentile Times: When Do They End?” (“Omafimbo ovapaani otaa xulu po naini?”) Okwa li a yelifa shi na sha “nomafimbo a-7” oo e li mexunganeko laDaniel kutya okwa faafana ‘nomafimbo ovapaani’ oo a xunganekwa kuJesus. Oshitukulwa osho osha yelifa yo kutya omafimbo oo okwa li taa ka xula po mo 1914. * (Tala eshangelo lopedu.) — Daniel 4:16; Lukas 21:24.
13. Oshike sha li sha ningwa po mo 1914, noumbangi ulipi tau ulikwa koiningwanima oyo ya kala tai linyenge mounyuni okudja mo 1914?
13 MuEuropa omwa li mwa tukuluka oita mo 1914, noya li ye lihanena ounyuni aushe meni lefimbo lixupi. Oita oyo oya li ya etifa po ondjala inene mounyuni. Lwopexulilo loita oyo, mo 1918, opa li pa holoka oudu weshikisha wa nyika oshiponga, oo wa li wa dipaa ovanhu vahapu mounyuni shi dulife nokuli ovo va li va fila moita. Oiningwanima aishe oyo oya li oshitukulwa ‘shedidiliko’ olo Jesus a li a yandja. Natango oiningwanima oyo oya ulika kutya Jesus okwa hovela okupangela meulu e li Ohamba mo 1914. (Mateus 24:3-8; Lukas 21:10, 11) Momudo oo tuu oo, Jesus ‘okwa ya e li omufindani a ka findane.’ (Ehololo 6:2) Okwa umba mo Satana neendemoni daye meulu, e mu umbila kombada yedu. Naasho osha ka etifa opo exunganeko limwe li wanifwe olo tali ti: “Woo, edu nefuta, osheshi ondiaboli ya kulukila kunye nehandu linene, osheshi i shi shii i nokafimbo kaxupi kongaho.” — Ehololo 12:7-12.
14. (a) Omolwashike tu na okutwikila okwiilikana opo Ouhamba waKalunga u uye? (b) Oilonga ya fimana ilipi tu na okulonga paife?
14 Exunganeko olo li li mEhololo etukulwa 12 otali tu kwafele tu ude ko kutya omolwashike mounyuni mwa holoka omaupyakadi pefimbo opo Jesus a nangekwa po e li Ohamba yOuhamba waKalunga. Nonande Jesus ota pangele meulu, Satana natango oye ta pangele kombada yedu. Ndele nande ongaho, mafiku Jesus ota ‘ka findana’ eshi ta ka kufa ko oukolokoshi aushe kombada yedu. Fimbo twa teelela osho shi ningwe, ohatu twikile okwiilikana opo Ouhamba waKalunga u uye nokukala twe lipyakidila nokuudifa kombinga yao. Oilonga yetu yokuudifa otai wanifa po exunganeko laJesus olo tali ti: “Ndele evangeli eli louhamba otali udifilwa ounyuni aushe li ningile oiwana aishe ondombwedi, opo nee taku uya exulilo.” — Mateus 24:14.
“EHALO LOYE NALI WANIFWE KOMBADA YEDU”
15, 16. Mbela osha wana ashike okwiilikana opo ehalo laKalunga li wanifwe kombada yedu? Shi yelifa.
15 Hanga omido 6 000 lwaapo da ka lupuka, ehalo laKalunga ola li hali wanifwa kombada yedu. Nomolwaashi Jehova a tile kutya aishe ‘oya li ya wapala unene.’ (Genesis 1:31) Ndele eshi Satana a tukula ounashibofa, ovanhu vahapu inava kala vali hava longo ehalo laKalunga. Ashike kunena, ovanhu omamiliyona ahetatu lwaapo otava longele Jehova. Ohava ilikana opo ehalo laKalunga li wanifwe kombada yedu nohave li longo yo. Ohava kaleke onghalamwenyo yavo metwokumwe nehalo laKalunga nohava hongo vamwe nouladi kombinga yOuhamba waye.
16 Pashihopaenenwa, omutumwa umwe womuAfrika oo e na omido 80, nokwa ninginifwa mo 1948 okwa ti: “Ohandi ilikana opo ovanamitimadiwa va dule okuudifilwa nokukwafelwa va shiive Jehova omanga ku na efimbo. Shimwe vali, fimbo inandi udifila omunhu wonhumba, ohandi pula ounongo kuJehova opo ndi dule okuhanga omutima womunhu oo. Shi na sha novanamitimadiwa ovo va tambula ko oshili, ohandi ilikana opo Jehova a nangeke noupuna eenghendabala odo hatu ningi opo tu va kwafele.” Omumwameme oo omunamido okwa kwafela ovanhu vahapu ve lihonge kombinga yaJehova. Mbela oto dimbulukwa ovanamido vonhumba ovo tava longo ehalo laKalunga nouladi? — Lesha Ovafilippi 2:17.
17. Ou uditile ngahelipi osho Jehova ta ka ningila ovanhu nosho yo edu monakwiiwa?
17 Ohatu twikile nokwiilikana opo ehalo laJehova li wanifwe kombada yedu fiyo osheshi ta ka xulifa po ovatondi vaye aveshe. Opo nee edu alishe otali ka ninga oparadisa, novanhu omabiliyona otava ka nyumunwa. Jesus okwa ti: “Osheshi efimbo tali uya, opo aveshe ava va kala meembila otava udu ondaka yaye. Ndee tava [holoka] mo.” (Johannes 5:28, 29) Itatu ka kala tuu twa hafa eshi hatu ka mona ovaholike vetu ovo va nyumunwa! Oshoshili kutya Kalunga “ota feta po omahodi” momesho etu. (Ehololo 21:4) Vahapu vomwaava tava ka nyumunwa ‘ovalunde,’ ovo inava hongwa nande onale oshili kombinga yaJehova naJesus. Ohatu ka hafela oku va honga shi na sha nehalo laKalunga opo va dule okumona ‘omwenyo waalushe.’ — Oilonga 24:15; Johannes 17:3.
18. Oshike osho ovanhu va pumbwa unene?
18 Ngeenge Ouhamba waKalunga we uya, otau ka yapulifa edina laye, noishitwa aishe mounyuni otai ka longela Jehova ya hangana. Kalunga ota ka wanifila po ovanhu oinima oyo va pumbwa unene eshi ta ka nyamukula omaindilo atatu oo a tumbulwa moshihopaenenwa sheilikano. Moshitukulwa tashi landula, ohatu ka kundafana omaindilo amwe vali a fimana oo Jesus e tu honga tu ilikane.
^ okat. 12 Shi na sha noumbangi oo tau ulike kutya exunganeko olo ola wanifwa mo 1914, tala embo Ombibeli otai hongo lela shike? epandja 215-218.


text:
“Shi yandja kovalumenhu ve shi kulineekelwa”
“Shi yandja kovalumenhu ve shi kulineekelwa, va wana oku shi longa vakwao yo.” — 2 TIM. 2:2.
OMAIMBILO: 123, 53
1, 2. Ovanhu vahapu ohava tale ko ngahelipi oilonga yavo?
OVANHU luhapu ohave liholola she likolelela koilonga oyo hava longo. Vahapu ohava ti kutya oilonga ile ondodo oyo omunhu e na oyo hai holola kutya okwa fimana shi fike peni. Momihoko dimwe, ngeenge owa hala okushiiva omunhu wonhumba, tete oho mu pula kutya, “Oho longo peni?”
2 Ombiibeli nayo oya hokolola ovanhu she likolelela koilonga oyo va li hava longo. Oya popya kombinga “yaMateus, omufendelifi”; “Simon, omushiki woipa”; “naLukas, omuhakuli omuholike.” (Mat. 10:3; Oil. 10:6; Kol. 4:14) Oinakuwanifwa yopamhepo ile omaufembanghenda nao ohaa holola yo shihapu kombinga yovanhu. Ohatu lesha mOmbiibeli kombinga yOhamba David, omuprofeti Elia nomuyapostoli Paulus. Ovalumenhu ovo ova li va lenga oinakuwanifwa oyo va li va pewa kuKalunga. Sha faafana, ngeenge nafye otu na oinakuwanifwa, otu na okukala twe i lenga.
3. Omolwashike ovanamido va pumbwa okudeula ovanyasha? (Tala efano pehovelo loshitukulwa.)
3 Vahapu vomufye otu hole oilonga oyo hatu longo nohatu kala twa halelela okutwikila nao. Shinyikifa oluhodi, okudja kuAdam, epupi keshe ohali kulupa ndele tali pingenwa po kulikwao. (Omuud. 1:4) Efimbo opo la di ko, elunduluko olo ola etela Ovakriste vashili omashongo. Oilonga yoshiwana shaJehova oya hapupala shi dulife nale. Eshi hatu hovele noilonga imwe ipe, ohapa tulwa eenghedi dipe omo oinima yonhumba i na okuningwa, naasho ohashi ningifa pa kale ta pa longifwa exumokomesho mouteknologi. Ovamwatate ovanamido otashi dulika va kale ve wete shidjuu okukala tava endele pamwe nomalunduluko oo. (Luk. 5:39) Nonande haalushe hashi kala ngaho, ovanyasha otashi dulika ve na ondjungu neenghono ve dule ovanamido. (Omayel. 20:29) Nomolwaasho, oshi li pandunge ovamwatate ovanamido va kale hava deulile ovanyasha oinakuwanifwa ya wedwa po. — Lesha Epsalme 71:18.
4. Omolwashike hashi kala shidjuu kuvamwe okuyandja oinakuwanifwa? (Tala oshimhungu “ Omolwashike ovanhu vamwe ihava yandje oinakuwanifwa.”)
4 Ovo tava kwatele komesho otashi dulika va kale ve wete shidjuu okuyandja oinakuwanifwa kovanyasha. Vamwe ohava kala va tila okukanifa oinakuwanifwa oyo hava hafele. Vamwe ohava diladila kutya ovanyasha itava dulu okuwanifa po oinakuwanifwa. Vamwe otashi dulika va tomhafane kutya kave na efimbo lokudeula vamwe. Kakele kaasho, ovanyasha ove na okulididimika ngeenge ove wete itava pewa oinakuwanifwa ihapu.
5. Omapulo elipi hatu ka kundafana moshitukulwa eshi?
5 Natu ka konakoneni omapulo avali kombinga yokuyandja oinakuwanifwa. Lotete, ongahelipi ovamwatate ovanamido tava dulu okukwafela ovanyasha va tambule ko oinakuwanifwa ya wedwa po, nomolwashike sha fimana? (2 Tim. 2:2) Etivali, omolwashike ovanyasha va pumbwa okukala ve na etaleko liwa eshi tava kwafele ovamwatate ovo ve na owino muhapu nokulihonga kuvo? Tete, natu ka kundafaneni nghee Ohamba David ya li ya kwafela omonamati a wanife po oshinakuwanifwa osho sha fimana.
DAVID OKWA LI A LONGEKIDA NOKUYAMBIDIDA SALOMO
6. Ohamba David oya li ya hala okuninga shike, naJehova okwa li a ninga po shike?
6 Konima eshi David a kala onhauki oule womido, okwa ka ninga Ohamba ndele ta kala ha di mombala. Molwaashi kapa li pe na “ongulu” ile otembeli ya yapulilwa Jehova, David okwa li a hala okutungila Jehova otembeli. Okwa li a lombwela omuprofeti Natan a ti: “Tala, ame ohandi kala mongulu yomiti domisenderi, ndelenee oshikefa shehangano lOmwene oshi li koshi yeefaila.” Natan okwa nyamukula a ti: “Ninga ashishe to diladila momutima woye osheshi Kalunga oku li naave.” Jehova okwa li a wilika Natan a lombwele David kutya: “Haave to ka tungila nge ongulu yokukala mo.” Nonande Jehova okwa li a shilipaleka David pahole kutya ota ka twikila noku mu nangeka noupuna, Jehova okwa li a tokola kutya omonamati waDavid oye ta ka tunga otembeli. Mbela David okwa li e linyenga ngahelipi? — 1 Omaf. 17:1-4, 8, 11, 12; 29:1.
7. David okwa li e linyenga ngahelipi kewiliko laJehova?
7 David ka li ta diladila kutya kashi fi oshinakuwanifwa shaye shokutunga otembeli nomolwaasho okwa li a kufa ombinga muko. Etungo olo ola li la shiivika onga otembeli yaSalomo, ndele kai fi yaDavid. Nonande otashi dulika David a li a nyika oluhodi eshi ina wanifa po vali ehalo laye, okwa li a yambidida pauyadi okutungwa kwotembeli. Okwa li a unganeka oilonga ndele ta ongele oshingoldo, oshisiliveli, oshikushu, oshivela nomiti. Shimwe vali, okwa li a twa Salomo omukumo, eshi a ti: “Paife, hano omumwange, Omwene na kale naave, u kale nelao mokutunga ongulu yOmwene Kalunga koye, ngaashi e ku xunganeka.” — 1 Omaf. 22:11, 14-16.
8. Omolwashike David a li ta dulu okufika pexulifodiladilo kutya Salomo ka li a wana okutungila Jehova otembeli, ndele oshike kwa li a ninga po?
8 Lesha 1 Omafimbo 22:5. David otashi dulika a li ta diladila kutya Salomo ka li a wana okupashukila oilonga oyo ya fimana yokutunga otembeli. Otembeli oya li tai ka kala “inene,” naSalomo pefimbo opo okwa li ‘omunyasha noka li e na ounghulungu.’ Ashike David okwa li e shi kutya Jehova ota ka yambidida Salomo a wanife po oshinakuwanifwa osho a li e mu pa. Okwa li a yandja elitulemo kwaashi ta dulu okuninga opo a kwafele nokulongekida oitungifo ihapu.
MONA EHAFO OLO HALI DI MOKUDEULA VAMWE
9. Ongahelipi ovanamido tava dulu okumona ehafo mokuyandja oinakuwanifwa kovanyasha? Shi yelifa.
9 Ovamwatate ovanamido kave na okukala ve udite nai ngeenge efimbo lokuyandja oinakuwanifwa yavo kovalumenhu ovanyasha ola fiki. Ohashi kala shiwa ngeenge ovanyasha ova deulwa opo va wanife po oinakuwanifwa yavo. Ovalumenhu ovo va nangekwa po ove na okukala va hafa ngeenge ovanyasha ovo va deula ova kala va pyokoka. Oku shi faneka, natu tye nee omudali ota longo omonamati okushinga otuwa. Eshi omonamati a li okaana okwa kala ha tale xe eshi ta shingi. Eshi omumati a kula, xe okwa li e mu yelifila kutya otuwa ohai shingwa ngahelipi. Lwanima eshi a wanifa omido odo omunhu a ufwa opo a kale e na omukanda wokushinga, okwa hovela okushinga, naxe ohe mu pe ouyelele wa wedwa po. Omafimbo amwe otashi dulika va kale hava ningi omalufo okushinga, ashike mokweendela ko kwefimbo omonamati otashi dulika oye a kale ha shingile xe eshi ta ende ta kulupa. Omudali omunandunge oha kala a tunhukwa eshi omonamati te mu yakula mo noku udite kutya ina pumbwa okukala te mu pashukile efimbo alishe. Sha faafana, ovalumenhu ovanamido ohava kala ve udite etumba ngeenge ova deulila ovalumenhu ovanyasha oinakuwanifwa meongalo.
10. Moses okwa li e uditile ngahelipi efimano neenghonopangelo odo a li e na?
10 Tu li ovanamido, otu na okuhenuka okukala tu na ondubo. Didilika nghee Moses a li e linyenga eshi vamwe ovo va li mokamba yOvaisrael va li va hovela okukala tave lihumbata va fa ovaprofeti. (Lesha Numeri 11:24-29.) Josua, omukaleli po waMoses, okwa li a hala oku va kelela. Okwa li ta diladila kutya ova li tava dinifa ondodo neenghonopangelo daMoses. Ashike Moses okwe mu nyamukula a ti: “Ove u na efupandubo molwange? Akutu ovanhu aveshe vOmwene ngeno ovaxunganeki, Omwene opo a yandje omhepo yaye kombada yavo!” Moses okwa li a mona eke laJehova monghalo oyo. Ponhele yokulitumbaleka, Moses okwa li a ulika kutya okwa hala omaano aeshe omhepo iyapuki a pewe ovapiya aveshe vaJehova. Ngaashi Moses, mbela ihatu kala twa hafa ngeenge vamwe ova pewa oinakuwanifwa ipe oyo tashi dulika ngeno ofye twa li tu na oku i pewa?
11. Omumwatate umwe okwa ti shike eshi a yandja oshinakuwanifwa shaye?
11 Kunena, otu na oihopaenenwa ihapu yovamwatate ovo va longa noudiinini oule womido nova kwafela vamwe opo va tambule ko oinakuwanifwa ipe. Pashihopaenenwa, omumwatate Petrus okwa kala moilonga yefimbo li yadi oule womido di dule 74, omido 35 okwa kala ta longele koshitaimbelewa moEurope. Hauxuuninwa okwa kala omupashukili woilonga moBetel. Paife Paulus, omulumenhu omunyasha oo a kala ta longo pamwe nomumwatate Petrus oule womido, oye ta wanifa po oshinakuwanifwa osho ponhele yaye. Eshi Petrus a pulwa kutya okuudite ngahelipi eshi haye vali ta wanifa po oshinakuwanifwa osho, okwa ti: “Onda hafa neenghono molwaashi ope na ovamwatate ovo va deulilwa oinakuwanifwa ya wedwa po notava longo noudiinini opo ve i wanife po.”
NATU KALE TWA LENGA OVANAMIDO OVO VE LI MOKATI KETU
12. Oshike hatu lihongo mehokololo laRehabeam?
12 Konima eshi Salomo a fya, omona Rehabeam oye a li a ninga ohamba. Eshi Rehabeam a li a pumbwa omayele a nghee e na okuwanifa po oinakuwanifwa yaye, okwa li tete a pula ovakulunhu. Ashike nande ongaho ka li a landula epukululo lavo. Ponhele yaasho, okwa li a tambula ko omayele ovanyasha ovo a kula navo, vo ovo a ninga ovayandjimayele vaye. Oidjemo oya li inyikifa oluhodi. (2 Omaf. 10:6-11, 19) Oshike hatu lihongo mehokololo olo? Oshi li pandunge okupula omayele kovakulunhu ovo ve na owino noku a tambula ko. Nonande ovanyasha otashi dulika va kale ve udite tava imbwa okuninga oinima yonhumba omolwonghedi omo ya li hai ningwa nale, kave na okweendelela va ekelashi omayele oo tava pewa kovakulunhu.
13. Ongahelipi ovanyasha tava dulu okukala hava longele kumwe novanamido?
13 Ovanyasha vamwe otashi dulika va kale tava unganeke oilonga oyo ya kwatela mo ovamwatate ovanamido. Nonande otashi dulika oinakuwanifwa yavo i kale ya yooloka ko kwaai yonale, ofimbo inava ninga omatokolo otava ka dula okumona ouwa mounongo nomoimoniwa yovamwatate ovanamido. Paulus, oo a tumbulwa metetekelo nokwa li a pingena po Petrus onga omupashukili woilonga yaBetel, okwa ti: “Ohandi kufa efimbo opo ndi pule omumwatate Petrus omayele, nohandi ladipike vamwe osho va kale hava ningi.”
14. Oshike hatu lihongo melongelokumwe olo la li pokati kaTimoteus nomuyapostoli Paulus?
14 Timoteus, omulumenhu omunyasha, okwa longo pamwe nomuyapostoli Paulus oule womido dihapu. (Lesha Ovafilippi 2:20-22.) Paulus okwa li a shangela Ovakorinto a ti: “Nde mu tumina Timoteus, ou omumwange omuholike nomudiinini mOmwene, oye te mu dimbulukifa okweenda kwange muKristus, nhumbi handi longo apeshe nomeongalo keshe.” (1 Kor. 4:17) Eendjovo odo otadi ulike nghee Paulus naTimoteus va li hava longele kumwe nove na ekwatafano liwa. Paulus okwa li ha kufa efimbo opo a honge Timoteus ‘omadimbulukifo okweenda muKristus.’ Timoteus okwa li ha kala e na ehalo lokulihonga naPaulus okwa kala nokuli e mu hole noku na elineekelo kutya otaka dula okufiloshisho Ovakriste vomuKorinto pamhepo. Ovakulunhu nava hopaenene oshihopaenenwa osho shiwa mokukala tava deulile vamwe oinakuwanifwa meongalo.
ATUSHENI OHATU DANA ONGHANDANGALA MEHANGANO LAJEHOVA
15. Ongahelipi omayele aPaulus oo kwa li a pa Ovakriste vokuRoma taa dulu ku tu kwafela ngeenge pa ningwa omalunduluko?
15 Kunena ope na omalunduluko mahapu a tunhula taa ningwa. Oshitukulwa shehangano laJehova shokombada yedu otashi hapupala meenghedi dihapu, ashike opa ningwa omalunduluko mahapu. Molwaashi omalunduluko oo ohae tu kumu pauhandimwe, otwa pumbwa okukala ovalininipiki nokukaleka momadiladilo ouwa waJehova ndele hauwa wetu vene. Okuninga ngaho ohashi xumifa komesho oukumwe. Paulus okwa li a shangela Ovakriste vokuRoma a ti: “Ohandi mu lombwele, keshe umwe mokati keni mu he lidiladilile kombada yaashi she mu yeleka, ndele kendabaleni okudiladila pandjele, keshe tuu ou pauhapu weitavelo laye, olo Kalunga e li mu pa. Osheshi ngaashi tu kwete molutu lumwe tu na oinhimbu ihapu, ndele oinhimbu aishe kai na oshilonga shimwe ashike, osho yo nafye nande tu li po vahapu, ofye olutu lumwe muKristus.” — Rom. 12:3-5.
16. Oshike osho ovanamido, ovanyasha novakainhu tava dulu okuninga opo va kaleke po ombili noukumwe mehangano laJehova?
16 Kashi na nee mbudi kutya otu li meenghalo dilipi, atusheni natu kale hatu longo opo tu xumife komesho Ouhamba waJehova. Ovanamido, deuleni ovanyasha va kale hava longo oinakuwanifwa oyo mu na. Ovamwatate ovanyasha, kaleni hamu tambula ko oinakuwanifwa, kaleni ovaladi nomu na etaleko liwa ngeenge ta mu pewa omayele kovanamido. Ovakainhu, kaleni hamu hopaenene omukulukadi waAkuila, Priskilla, oo a li ha yambidida omushamane waye noudiinini nonande eenghalo davo oda li da lunduluka. — Oil. 18:2.
17. Jesus okwa li e na elineekelo lilipi movahongwa vaye, nokwa li e va deulila shike?
17 Jesus oku li oshihopaenenwa sha denga mbada ngeenge tashi uya pokudeulila vamwe oinakuwanifwa ya wedwa po. Okwa li e shi kutya oilonga yaye yokuudifa kombada yedu otai ka xula navamwe otava ka twikila oku i longa. Nonande ovahongwa vaye kava li va wanenena, okwa li e ve lineekela nokwe va lombwela kutya otava ka longa oilonga inene i dule ei a longa. (Joh. 14:12) Okwa li e va deula nawanawa, nova li va tandavelifa onghundana iwa mounyuni aushe. — Kol. 1:23
18. Omanangeko noupuna elipi twa teelela, notu na okuninga shike paife?
18 Konima eshi Jesus a yandja omwenyo waye u li oikulila, okwa li a nyumuninwa omwenyo womeulu omo a ka pewa oilonga ihapu mwa kwatelwa eenghonopangelo di dule “epangelo kombada yomapangelo aeshe nomauhamba meenghonopangelo.” (Ef. 1:19-21) Ngeenge otwa fi ovadiinini fimbo Harmagedon ine uya, ohatu ka nyumuninwa mounyuni mupe wouyuki, omo ta mu ka kala oilonga ihapu i tunhula. Paife ope na oilonga oyo ya fimana yokuudifa onghundana iwa nokuninga ovanhu ovahongwa oyo atusheni tu na okukufa ombinga muyo. Atusheni, kutya nee ovanyasha ile ovanamido, ‘natu kaleni ovaladi moilonga yOmwene.’ — 1 Kor. 15:58.


text:
Oixupe yemona lavo oya li ya kwafela eehepele
MOMUDO 49 O.P., Petrus, Jakob naJohannes ovo va li ‘va talwa ko eengudi,’ ova li va pa omuyapostoli Paulus naBarnabas oshilonga. Ndele ova li ve na okukaleka momadiladilo Ovakriste ovo va hepa eshi tava udifile oiwana. (Gal. 2:9, 10) Osho osha li sha wanifwa po ngahelipi?
Onhumwafo oyo Paulus a li a shanga otai ulike kutya okwa li a yandja elitulemo koshinima osho. Pashihopaenenwa, eshi a li a shangela Ovakriste vomuKorinto, okwa ti: “Mokupopya ongalo hai shivilwa ovayapuki, nanye yo ningeni ngaashi nda lombwelele omaongalo omuGalatia. Mefiku lotete loshivike keshe, keshe tuu womunye na tuvikile sha mombulavo palikolo laye, mu ha hangike eshi nde uya tamu i shivi. Ndelenee ngenge nde uya ko, opo nee handi ka tuma ovanhu ovo mwe va tala va wana va twale eeshalihole deni neenhumwafo kuJerusalem.” — 1 Kor. 16:1-3.
Paulus okwa li a tumbula vali elalakano lokuyandja omayambidido monhumwafo ya nwefwa mo onhivali oyo a li a shangela Ovakorinto. Okwa ti: ‘Napa kale efaafano, oupuna weni u kwafe paife oluhepo lavo.’ — 2 Kor. 8:12-15.
Pefimbo opo Paulus a li a shangela Ovakriste muRoma mo 56 O.P. lwaapo, omayambidido okwa li hanga a wana. Okwa shanga a ti: “Paife ohandi ka enda kuJerusalem omolweyakulo lovayapuki. Osheshi Makedonia naAkaia ova tala sha wapala okwoongela oikwafa yeehepele dovayapuki vomuJerusalem.” (Rom. 15:25, 26) Paulus okwa li a wanifa po oshinakuwanifwa shaye diva eshi a shuna kuJerusalem, naashi a li a kwatwa po okwa li a lombwela ngoloneya waRoma Feliks a ti: “Onde uya ndi etele oshiwana shetu oikwafa nondi yambe omayambo.” — Oil. 24:17.
Okutala kwaasho Paulus a li a lombwela Ovamakedonia, osha yela kutya Ovakriste vopefimbo laye ova li va ulika omhepo yokuyandja. Okwa ti: “Nokwiindila kuhapu ove tu indila neenghono va pewe okukala pamwe nafye meyakulo lovayapuki.” Okwa li yo a ladipika Ovakorinto va landule oshihopaenenwa osho, a ti: “Keshe tuu na yandje ngaashi omutima waye tau mu lombwele, hanomunyengutima ile kefininiko, osheshi Kalunga e hole ou ta yandje nehafo.” Mbela oshike sha li she linyengifa eongalo li yandje nehalo liwa? Kava li ashike va hala ‘okukufa po oluhepo lovayapuki, ndelenee okuhapupalifa oiimati omolwomapandulo mahapu okupandula Kalunga.’ (2 Kor. 8:4; 9:7, 12) Nafye ohatu dulu okuyandja monghedi ya faafana. Nopehe na omalimbililo, Jehova Kalunga ota ka nangeka noupuna oikala ya tya ngaho yokuheliholamwene, nenangeko noupuna laye olo tali likolifa. — Omayel. 10:22.
EENGHEDI DIMWE OMO VAMWE HAVA YAMBIDIDA OILONGA YOMOUNYUNI AUSHE
Ngaashi sha li pefimbo laPaulus, vahapu kunena ohava “tuvikile sha” ile ve litulile po omuvalu wonhumba woimaliwa oyo va tokola okukala tava tula mokakefa ‘kOmayambidido Oilonga yomOunyuni Aushe.’ (1 Kor. 16:2) Omwedi keshe, omaongalo ohaa tumu omayambidido oo keembelewa dEendombwedi daJehova domoilongo yao. Oto dulu yo okutuma omayambidido odikilila kehangano lopaveta olo hali longifwa kEendombwedi daJehova moshilongo sheni. Opo u shiive edina lehangano lopaveta olo hali longifwa kEendombwedi daJehova moshilongo sheni, kwatafana noshitaimbelewa osho hashi yakula oshilongo sheni. Ondjukifi yoshitaimbelewa otai hangwa ko-www.jw.org. Ohatu dulu okuyandja omayambidido meenghedi tadi landula:
OMAYAMBIDIDO OO HATU DULU OKUTUMA ODIKILILA
- Omayambidido opashimaliwa, oulyenge ile oinima ikwao yondilo.
- Ou na yo okutuma onhumwafo i li pauxupi omo wa popya kutya oimaliwa noinima ikwao oi li omayambidido.
OINIMA OYO WA DILADILA OKUYANDJA MONAKWIIWA
Kakele kokuyandja omayambidido opashimaliwa nosho yo oinima ikwao yondilo, ope na vali eenghedi dimwe omo tamu dulu okuyambidida oilonga yOuhamba yomounyuni aushe. Eenghedi odo oda tumbulwa pedu. Kutya nee owa hala okuyandja monghedi ilipi, alikana tete ninga ekwatafano noshitaimbelewa opo u ude kutya omukalo ulipi tau longo moshilongo sheni. Molwaashi oiteelelwa yopaveta nosho yo eemhango di na sha noifendela oda yoolokafana, osha fimana okuninga ekwatafano novashiivi nawa moinima oyo ofimbo ino hoolola onghedi omo wa hala okuyandja.
Omakwashilipaleko: Oto dulu okushangifa ehangano lopaveta olo hali longifwa kEendombwedi daJehova li kale omufyuululi woimaliwa yoye yokomahangano omakwashilipaleki ile yopendjela.
Omatuvikilo okombaanga: Oto dulu okupula ombaanga opo oimaliwa oyo i li koakounta yoye, opendjela yoye ile oyo wa tuvikilifa oule wefimbo lonhumba i fyuululwe po kehangano lopaveta olo hali longifwa kEendombwedi daJehova, to shi ningi metwokumwe noiteelelwa yeembanga domoshilongo sheni.
Oipambuliko nomikuli odo wa ehelwa komahangano onhumba ile kepangelo (Stocks and Bonds): Oto dulu okushanga sha yela nawa kutya oinima oyo nai pewe po ehangano lopaveta olo hali longifwa kEendombwedi daJehova ile kutya nai ninge po yalo ngeenge owa fi.
Oiniwe ngaashi etungo ile edu: Oto dulu okuyandja omayambidido oinima ya tya ngaho kehangano ile ngeenge omo ho kala natango monhele oyo, oto dulu okushanga kutya ngeenge owa fi nai pewe ehangano.
Omatestamenti nomikanda dikwao dopaveta di na sha netukulo loikwamaliko (Wills and Trusts): Oto dulu okushanga etestamenti kutya ngeenge owa fi oikwamaliko yoye nai pewe ehangano lopaveta olo hali longifwa kEendombwedi daJehova ile oku li kwatela momikanda dikwao di na sha netukulo loikwamaliko yoye. Ngeenge owa shangifa ehangano lopalongelokalunga momikanda da tya ngaho, otashi dulika uha ka fute oifendela ihapu.
Opo u mone ouyelele muhapu, dengela ile u shangele ko-Accounting Office (ombelewa yomavalulo) kondjukifi oyo ya ulikwa pedu ile u kwatafane noshitaimbelewa shomoshilongo sheni.


text:
OSHIPALANYOLE SHOKOMBADA | MBELA EXULILO OLI LI PODUKA?
“Exulilo”
— oshike?
Oshike hashi uya momadiladilo oye ngeenge wa udu taku tiwa “exulilo oli li popepi”? Mbela oho diladila okuuya kwaMessias a twale ovayuki meulu nokutula ovakolokoshi moheli? Ile oho diladila kutya exulilo ongeenge ashike omunhu a fi? Okudiladila kwa tya ngaho okwa ningifa vamwe va kale tave lipula shi na sha nexulilo, ofimbo vamwe va limbililwa ile va hafa.
Ombibeli oya ti: ‘Otaku uya exulilo.’ (Mateus 24:14) Exulilo ohali ifanwa yo ‘efiku linene laKalunga’ ile “Harmagedon.” (Ehololo 16:14, 16) Ope na omahongo mahapu ehe shiivike noinaa yela nawa oo taa xwaxwamekwa komalongelokalunga nokwa etifa po engwangwano lihapu kombinga yexulilo. Kakele kaasho, Ombibeli oya popya sha yela kombinga yexulilo, notai tu kwafele tu mone ngeenge exulilo oli li popepi. Ndele komesho yaaishe, otai tu hongo nghee hatu dulu oku ka xupa. Tete natu taleni kombinga yomataleko a puka e na sha nexulilo nosho yo osho Ombibeli tai ti. Ombibeli oya ti ngahelipi shi na sha ‘nexulilo’?
EXULILO INASHI HALA KUTYA
EHANAUNO LINENE LEDU.
Ombibeli oya ti: ‘Kalunga edu okwe li shitila keengudi dalo, lo liha tengauke nande fiyo alushe.’ (Epsalme 104:5) Omushangwa oo nosho yo dikwao otadi ulike kutya Kalunga ke na fiku a hanaune po edu ile a pitike li hanaunwe po fiyo alushe. — Omuudifi 1:4; Jesaja 45:18.
EXULILO KALI FI OSHININGWANIMA OSHO TASHI KA HOLOKA OMBADILILA.
Ombibeli oya popya kutya exulilo otali ke uya, na Kalunga okwa tula po efiku lokondadalunde. Oya ti: “Ndele efiku olo, ile otundi ei kaku na ou e i shii, nande ovaengeli meulu ile Omona, Tate Oye aeke. Kaleni mwa lungama, pashukeni nye mu ilikane, osheshi inamu shiiva efimbo olo onaini tali uya.” (Markus 13:32, 33) Osha yela kutya, Kalunga (“Tate”) oku shii “efimbo” olo exulilo tali ke uya.
EXULILO ITALI KA ETWA KOVANHU ILE KOITANDU YOMAMINIKILO.
Oshike tashi ka eta exulilo? Ehololo 19:11 otali ti: “Opo nee nda mona eulu la yeuluka, ndee tala, onghambe itoka, nomulondi wayo okwa lukwa Omudiinini nOmunashili.” Ovelishe 19 oya ti: “Ndele nda mona oshilyani neehamba dopedu neengudu dovakwaita vado da ongala di ka lwife ou a londa konghambe nongudu yaye.” (Ehololo 19:11-21) Nonande eevelishe odo oda longifa oitya imwe yopafaneko, otadi dulu oku tu kwafela tu mone kutya Kalunga ota ka tuma ovaengeli va hanaune po ovatondi vaye.
EXULILO OSHA HALA KUTYA
EXULILO LOMAPANGELO OPANHU.
Ombibeli oya ti: “Kalunga ou komeulu ota ka dika ouhamba [epangelo] itau ka teka po fiyo alushe, nepangelo lawo itali ka yandjwa koshiwana shimwe. Ndele owo otau ka nyanyaula notau ka teyaula omauhamba aeshe noku a xulifa po, ndelenee owo vene tau ka kala fiyo alushe.” (Daniel 2:44) Ngaashi sha tumbulwa moitwa 3 yopehovelo, otapa ka kala ehanauno ‘leehamba dopedu neengudu dovakwaita vado,’ odo tadi ka “ongala di ka lwife ou a londa konghambe nongudu yaye.” — Ehololo 19:19.
EXULILO LOITA, ELONGIFO LEENGHONO NOKUHENOUYUKI.
Ombibeli otai ti: ‘Kalunga ota ka xulifa po oita fiyo okeengaba dedu.’ (Epsalme 46:10) ‘Ovanashili otava ka nangala oshilongo, naava vehe noshipo tava ka kala mo. Ndelenee ovahenakalunga tava ka dudwa mo moshilongo, novaliteeki tava ka kufwa mo musho.’ (Omayeletumbulo 2:21, 22) “Tala, aishe ohandi i shitukifa i ninge ipe.” — Ehololo 21:4, 5.
EXULILO LOMALONGELOKALUNGA OO EHE HOLE KALUNGA NOVANHU.
‘Ovaprofeti otava xunganeke oipupulu novapristeri ohava pangele pahalo lavo. Ndelenee hauxuninwa [ngeenge exulilo le uya] otamu ka ninga ngahelipi?’ (Jeremia 5:31) “Efiku olo vahapu otava ti kuame: Omwene, Omwene, hafye tuu ovo twa xunganekele medina loye notwa [ta] mo eendemoni medina loye notwa longa oilonga ihapu yeenghono medina loye? Ndelenee Ame ohandi va lombwele: Inandi mu shiiva nandenande; djeni po puame, onye ovakolokoshi!” — Mateus 7:21-23.
EXULILO LAAVO HAVA XWAXWAMEKE NOHAVA YAMBIDIDA EENGHALO DOUNYUNI KUNENA.
Jesus Kristus okwa ti: “Ndelenee etokolo oleli: ouyelele we uya mounyuni, ndelenee ovanhu va li ve hole omulaulu komesho youyelele, osheshi oilonga yavo oii.” (Johannes 3:19) Ombibeli oya popya exulilo lounyuni wopefimbo lomulumenhu omudiinini Noa. “Ounyuni winya wonale wa nyonaukila meyelu lao. Ndelenee eulu lopaife nedu eli ola tuvikililwa omundilo okeendjovo tuu odo fiyo kefiku letokolo nolekano lovanhu ve he na Kalunga.” — 2 Petrus 3:5-7.
Didilika kutya ‘efiku letokolo’ ola yelekanifwa nehanauno ‘lounyuni’ wopefimbo laNoa. Oshike sha li sha hanaunwa po? Edu ola li la xupa ndele eshi sha hanaunwa po ‘ovahenakalunga,’ ovatondi vaKalunga ovo va “nyonaukila” ile tu tye va hanaunwa po. Sha faafana, eshi efiku laKalunga “letokolo” tali ke uya, ovatondi vaKalunga otava ka hanaunwa po. Ndele oshiwana shaKalunga otashi ka xupa ngaashi ashike Noa noukwaneumbo waye. — Mateus 24:37-42.
Kala nee ngeno wa fa u wete nghee edu tali ka kala la wapala eshi Kalunga ta ka xulifa po owii aushe! Osha yela kutya, osho Ombibeli ya popya shi na sha nexulilo oshi li onghundana iwa. Otashi dulika natango u lipule kutya: Mbela Ombibeli oye tu lombwela kutya exulilo otali uya naini? Mbela oli li popepi? Ongahelipi handi dulu okuxupa?


text:
ONDJOKONONA YONGHALAMWENYO
Okulineekela Jehova okwe tu etela omanangeko noupuna
Ihatu dulu okushiiva lela kutya oshike tashi ka ningwa po monghalamwenyo yetu molwaashi otai dulu okulunduluka noinatu shi teelela ile nokuli idjuupale. Ashike Jehova oha nangeke noupuna ovo have mu lineekele, ndele havovo have lineekele meendunge davo vene. Osho osho ame nomukulukadi wange twa li twe lihonga monghalamwenyo yetu oyo ile noya nangekwa noupuna. Apa otapa shikula ondjokonona yetu i li pauxupi.
TATE nameme ova li va shakena mo 1919 koshoongalele shOvakonakoni vOmbibeli voPaiwana moCedar Point, moOhio, muU.S.A. Ova ka hombola lwopexulilo lomudo oo. Ame onda dalwa mo 1922, nondenge yange Paul oya ka dalwa konima yomido mbali. Omukulukadi wange, Grace, okwa dalwa mo 1930. Ovadali vaye, Roy naRuth Howell, ova kulila moshili molwaashi ovadali vavo ova li Ovakonakoni vOmbibeli nosho yo ookaume komumwatate Charles Taze Russell.
Onda shakena naGrace mo 1947 notwa li twa hombola mo 16 Juli 1949. Fimbo inatu hombola, otwa li twa ninga eenghundafana da kwata moiti di na sha nonakwiiwa yetu. Otwa li twa tokola tu ye moukalele wefimbo li yadi notuha mone ounona. Mu 1 Oktoba 1950 otwa li twa hovela okukokola ondjila. Opo nee mo 1952 otwa li twa shivwa tu ye moilonga youpashukilishikandjo.
OILONGA YOUPASHUKILI NOKUDEULWA KOGILEAD
Atushe otwa li twa mona kutya otwa pumbwa ekwafo la kwata moiti opo tu wanife po oshilonga shetu. Nonande ame onda li nde lihonga kovamwatate va pyokoka, onda li nda hala Grace naye a mone edeulo li li nawa. Onda li nda popya naMarvin Holien, oo a kala kaume koukwaneumbo wetu. Okwa kala yo e li omupashukili omweendi a pyokoka, nonda li nde mu pula handi ti: “Grace oku li omunyasha noke na natango owino. Mbela ou shii umwe oo ta dulu okulonga naye noku mu deula oule wokafimbo?” Okwa nyamukula ta ti: “Heeno. Edna Winkle omukokolindjila e na owino oo ta dulu oku mu kwafela neenghono.” Lwanima Grace okwa ka popya shi na sha naEdna a ti: “Okwa li ha kwafele nge ndi popye nda manguluka ngeenge hatu longo eumbo neumbo, okukala ndi shii nghee ndi na okunyamukula ngeenge ovanhu tava pataneke nge nosho yo okukala handi pwilikine nawa komuneumbo opo ndi yandje enyamukulo li li mondjila. Okwa li lela ekwafo olo nda pumbwa.”
Fye naGrace otwa li hatu longo moikandjo ivali yomoshilongo shaIowa, mwa kwatelwa outukulwa voitukulwalongo yaMinnesota naSouth Dakota. Opo nee otwa li twa tuminwa koshikandjo sho-1 shaNew York, mwa kwatelwa eenhele ngaashi Brooklyn naQueens. Itatu dimbwa nande nghee twa li tu udite inatu wana okuwanifa po oshinakuwanifwa shetu. Oshikandjo osho osha li sha kwatela mo eongalo laBrooklyn Heights olo la li hali ongala mOlupale lOuhamba lomoBetel, nomwa li mu na vahapu vomoukwaneumbo waBetel va pyokoka. Konima eshi nda li nda yandja oshipopiwa shange shotete shoilonga meongalo olo, omumwatate Nathan Knorr okwa li e uya kwaame ndele ta ti: “Malcolm, owe tu pa omayele oo tu na okutula moilonga, nokwa li taa wapalele. Ino dimbwa kutya, ngeenge ito tu kwafele moku tu pa omayele opahole, ito ka dula lela okukwafela ehangano. Twikila okulonga oilonga iwa.” Konima yokwoongala, onda li nda hepaululila Grace osho nda lombwelwa. Lwanima otwa ka ya konduda yetu yopombada moBetel. Ndele molwaashi otwa li twa wililwa po omolwoshisho, otwa li twa lila.
“Ngeenge ito tu kwafele moku tu pa omayele opahole, ito ka dula lela okukwafela ehangano. Twikila okulonga oilonga iwa”
Konima yeemwedi dinini, otwa li twa shangelwa onhumwafo tai tu shivi tu ka ye mondodo onhi-24 kofikola yaGilead, neetundi odo oda li tadi ka pwa muFebruali 1955. Fimbo inatu ya kofikola oyo otwa li twa shiivifilwa kutya itatu ka deulilwa naanaa oilonga youtumwa. Ndele ponhele yaasho, ohatu ka kwafelwa tu kale hatu pondola moilonga yovapashukili ovaendi. Osha li shihokwifa okukala kofikola ya tya ngaho, noye tu honga yo okukala ovalininipiki.
Eshi twa ka mana ofikola oyo, otwa li twa tumwa tu ka longe moilonga youpashukili woshitukulwa. Oilonga oyo oya li ya kwatela mo oitukulwalongo ngaashi Indiana, Michigan naOhio. Opo nee, muDesemba 1955 otwa li twa shangelwa onhumwafo ya dja komumwatate Knorr, nomwa li mwa shangwa kutya: “Lombwelei nge osho mu udite, tamu popi mwa manguluka. Ngeenge omwa hala okuuya okukala moBetel . . . ile omwa hala oku ka longa kondje yoshilongo konima ngeenge omwa kala moBetel oule wefimbo, shiivifile nge. Ngeenge omwa hala oupashukilishikandjo ile woshitukulwa, lombwele nge.” Otwa li twe mu nyamukula kutya, ohatu ka hafela oshilonga keshe osho hatu pewa. Noina pa kalwa, otwa li twa lombwelwa tu ke lilopote koBetel.
OTWA KALA TWA HAFA OULE WOMIDO ODO TWA KALA MOBETEL
Momukokomoko womido dihafifa odo twa kala moBetel onda kala handi yandje oipopiwa nokuhonga moitukulwa ihapu yOilongo ya Hangana. Onda kala yo handi deula nokukwafela ovanyasha vahapu ovo lwanima va ka longa oilonga ya fimana mehangano laJehova. Lwanima, onda ka kala hamushanga womumwatate Knorr mombelewa oyo hai unganeke oilonga yokuudifa yomounyuni aushe.
Omido odo nda kala handi longo mOshikondo shOilonga odo unene nda hafela. Moshikondo omo onda li handi longo naT. J. (Bud) Sullivan. Okwa kala omukwatelikomesho woshikondo osho oule womido dihapu. Ndele opa li vamwe ovo nde lihonga shihapu kuvo. Fred Rusk oo a li a pulwa a deule nge, oye umwe womuvo. Ohandi dimbuluka eshi nda li handi mu pula nohokwe, handi ti: “Fred, omolwashike ho ningi omalunduluko mahapu meenhumwafo dange dimwe?” Okwa yola, ndele ta ti: “Malcolm, ngeenge oto popi oshinima shonhumba, oto dulu oku shi yelifa moule, ndele ngeenge oto shi shange, unene tuu ngeenge osha dja oku kObetel, oshi na okukala shi uditike nawa noshi li paushili ngaashi tashi dulika.” Opo nee okwa popya nonghenda a ti: “Kala wa pama, oto longo nawa, nokonima yefimbo, oto ka kala wa pyokoka.”
Omido odo twa kala moBetel, Grace okwa kala ha pewa oilonga ya yoolokafana, mwa kwatelwa okuwapaleka nokufila oshisho eenduda dOvabetel. Okwa li ha hafele oilonga ya tya ngaho. Fiyo okunena, ngeenge twa shakene novamwatate vamwe ovo va li ovanyasha vomoBetel pefimbo opo, ohava lombwele Grace tave limemesha tava ti: “Oshili owa honga nge okuyala ombete yange, nameme okwa kala e hole osho wa honga nge.” Grace okwa li yo ha hafele okulonga moshikondo shOifo, shokuungaunga nomapulo noshokukwata omawi. Okulonga oilonga oyo ya yoolokafana, okwe mu kwafela a kale a tala ko oshilonga keshe ile keshe opo hatu longo mehangano laJehova shi li oufembanghenda nenangeko noupuna. Natango kunena osho e udite ngaho.
OMALUNDULUKO OO TWA NINGA
Mo 1970 nasha, otwa ka didilika kutya ovadali vetu ovanamido ova li va pumbwa lela okufilwa oshisho. Nokungaho, otwa li tu na okuninga etokolo la kwata moiti. Katwa li twa hala okufiya po Obetel nosho yo ovapiya vaJehova vakwetu ovo twa li twa ika notu va hole neenghono. Ndele nande ongaho, onda li ndi udite kutya oshi li oshinakuwanifwa shetu okufila oshisho ovadali vetu. Onghee hano, otwa ka fiya po Betel, ashike otwa li tu na elineekelo kutya ngeenge onghalo oya lunduluka, ohatu ka alukila mo vali.
Onda li nda hovela okulonga mehangano lekwashilipaleki opo tu likwafe painiwe. Ohandi dimbuluka eshi omukulunhu woilonga umwe a li a lombwela nge fimbo nda li handi deulwa, ta ti: “Ehangano eli otali xumu ashike komesho ngeenge ohatu kongeni oilyo komatango, molwaashi opo ashike hatu ka moneni oilyo. Kape na shimwe sha fimana shi dulife okukala po komatango keshe to ningi omakwatafano novanhu.” Onde mu nyamukula nda ti: “Ondi shi shii kutya oto popi we likolelela koimoniwa, noinandi yemba osho to popi. Ashike ondi na oinakuwanifwa yopamhepo oyo shidalelwe ndi i hauluke noitandi shi hetekele nokuli. Ohandi ka kala handi ningi omakwatafano novanhu konguloshi, ashike mEtivali nomEtine komatango ondi na okuya kokwoongala kwa fimanenena.” Jehova okwa nangeka nge noupuna eshi inandi kala handi faula okwoongala omolwoilonga yomboloto.
MuJuli 1987 eshi meme a fila meumbo lovakulupe, otwa hangwa tu li naye. Omukulunhu wovapangi okwa li e uya kuGrace ndele te mu lombwele ta ti: “Mee Allen, inda keumbo u ka fude po. Keshe umwe oku shi shii kutya owa li ho uya alushe kunyokomweno. Kala nombili yopamadiladilo noino kala we lidina.”
MuDesemba 1987, otwa li twa yadeka eefooloma doku ka longa natango konhele oko tu hole, kObetel. Ndele konima ashike yomafiku manini, Grace okwa li a monika okankera mendjada eli la kula. Okwa li a tandwa ndele ta veluka filufilu. Lwanima, otwa ka shangelwa onhumwafo ya dja kObetel tai ti kutya natu twikile nokulonga moukalele pamwe neongalo omo tu li. Otwa li twa tokola toko okutwikila noilonga yetu yOuhamba.
Konima yefimbo, onda ka mona oilonga koTexas. Otwa ka tokola okuya ko molwaashi otwa li twa hala okukala konhele oko ku na onghalo yomhepo ya pupyala kanini, nonghalo oyo oye ke tu wapalela. Omu moTexas otwa kala mo oule womido 25, tu li novamwatate novamwameme ovo ve na ko nasha nafye notwa ikililafana navo.
OILIHONGOMWA OYO TWE LIHONGA
Oule womido, Grace okwa kala ta hepekwa kokankera yomendjadja la kula, yomomunino nosho yo yokevele, ndele ina kala nande ha ngongota omolwonghalo yaye. Okwa kala alushe ha longele kumwe naame nokwa fimaneka nge ndi li omutwe woukwaneumbo. Okwa kala ha pulwa luhapu kutya, “Oshike hashi mu kwafele mu pondole nomu kale mwa hafa mohombo yeni?” Ohe va lombwele omatomheno e li ane taa shikula: “Otu li ookaume kopofingo. Ohatu kundafana keshe efiku pandjikilile. Ohatu kala pamwe efimbo la wana efiku keshe. Katu na fiku twa ka nangalele twa handukilafana.” Oshoshili kutya omafimbo amwe otashi dulika tu ningafane nai, ashike ohatu diminafana po nokudimbwa, naasho ohashi eta ouwa.
“Lineekela alushe Jehova nokutambula ko osho a pitika shi ningwe”
Omayeleko aeshe oo twa shakeneka monghalamwenyo yetu okwe tu honga oilihongomwa oyo kutya:
Lineekela alushe Jehova nokutambula ko osho a pitika shi ningwe. Ino kala ho lineekele meendunge doye mwene. — Omayel. 3:5, 6; Jer. 17:7.
( Kala ho kongo ewiliko mEendjovo daKalunga, kashi na nee mbudi kutya oshike sha ningwa po. Osha fimanenena okudulika kuJehova neemhango daye. Otu na okuhoolola kutya ohatu dulika ile itatu dulika, ndele itatu dulu okukala pokati. — Rom. 6:16; Heb. 4:12.
( Ope na oshinima shimwe osho sha fimanenena monghalamwenyo, okuliningila edina liwa naJehova. Kala wa pitifa komesho okulonga ehalo laye ponhele yokulilikolela omamona. — Omayel. 28:20; Omuud. 7:1; Mat. 6:33, 34.
( Ilikana u kale ho longo noudiinini nou pondole moilonga yaJehova. Kala ho yandje elitulemo kwaasho to dulu okuninga ndele ha kwaasho ito dulu okuninga. — Mat. 22:37; 2 Tim. 4:2.
Shilipalekwa yo kutya, kape na vali ehangano limwe hali nangekwa noupuna kuJehova nokwe li hokwa. — Joh. 6:68.
Ame naGrace otwa longela Jehova keshe umwe omido di dulife 75, naashi twa hombola otwe mu longela omido hanga 65. Otwa kala lela hatu hafele okulongela Jehova pamwe oule womido adishe odo. Otwe lineekela nohatu indile opo ovamwatate novamwameme navo va mone nghee okukala we lineekela Jehova haku eta omanangeko noupuna monghalamwenyo.